**INFORMATĪVAIS ZIŅOJUMS**

**par Ģimenes valsts politikas pamatnostādņu**

**2011.–2017. gadam īstenošanu**

RĪGA 2019

# **Izmantotie saīsinājumi**

|  |  |  |  |
| --- | --- | --- | --- |
| EM | * Ekonomikas ministrija |  |  |
| ERAF  ES | * Eiropas Reģionālās attīstības fonds * Eiropas Savienība |  |  |
| ESF | * Eiropas Sociālais fonds |  |  |
| FM | * Finanšu ministrija |  |  |
| IEM | * Iekšlietu ministrija |  |  |
| IZM | * Izglītības un zinātnes ministrija |  |  |
| KM | * Kultūras ministrija |  |  |
| LDDK | * Latvijas darba devēju konfederācija |  |  |
| LM | * Labklājības ministrija |  |  |
| LPS | * Latvijas Pašvaldību savienība |  |  |
| MK | * Ministru kabinets |  |  |
| NEPLP | * Nacionālā elektronisko plašsaziņas līdzekļu padome |  |  |
| NVA | * Nodarbinātības valsts aģentūra |  |  |
| NVO | * Nevalstiskās organizācijas |  |  |
| PMLP | * Pilsonības un migrācijas lietu pārvalde |  |  |
| TM | * Tieslietu ministrija |  |  |
| VARAM | * Vides aizsardzības un reģionālās attīstības ministrija |  |  |
| VBTAI | * Valsts bērnu tiesību aizsardzības inspekcija |  |  |
| VM | * Veselības ministrija |

**Saturs**

[Izmantotie saīsinājumi 2](#_Toc2939190)

[Ievads 4](#_Toc2939191)

[1. Ģimenes valsts politikas pamatnostādņu 2011. - 2017.gadam īstenošana 6](#_Toc2939192)

[1.1. Ģimenes dibināšana un laulība 6](#_Toc2939193)

[1.2.Ģimenes dzīves plānošana un bērna ienākšana ģimenē 10](#_Toc2939194)

[1.3. Atbalsts vecāku pienākumu īstenošanai 18](#_Toc2939195)

[1.4. Ģimenes stabilitāte. 28](#_Toc2939196)

[1.5. Ārpusģimenes aprūpe 32](#_Toc2939197)

[2. Kopsavilkums un priekšlikumi ģimenes valsts politikas attīstībai turpmākajos gados 38](#_Toc2939198)

[Pielikums: Rīcības plāna pamatnostādņu „Ģimenes valsts politikas pamatnostādnes 2011. – 2017.gadam” īstenošanai 2016. – 2017.gadam izpilde. Error! Bookmark not defined.](#_Toc2939199)

# Ievads

2011.gada februāra sākumā Ministru kabinetā tika apstiprināts vidēja termiņa politikas plānošanas dokuments “Ģimenes valsts politikas pamatnostādnes 2011.-2017.gadam”[[1]](#footnote-1) (Ministru kabineta 2011.gada 18.februāra rīkojums Nr.65) (turpmāk – Pamatnostādnes). Kā Pamatnostādņu virsmērķis noteikts “veicināt ģimeņu nodibināšanu, stabilitāti, labklājību un sekmēt dzimstību, kā arī stiprināt laulības institūciju un tās vērtību sabiedrībā”, izvirzot galvenos rīcības virzienus, tajos iekļaujamos uzdevumus, politikas rezultātus un rezultatīvos rādītājus.

2012.gada 7.decembrī ar Ministru kabineta rīkojumu Nr.584 apstiprināja Rīcības plānu Pamatnostādņu īstenošanai 2012. - 2014.gadā[[2]](#footnote-2) un 2016.gada 3.februārī - Rīcības plānu Pamatnostādņu īstenošanai 2016. – 2017.gadā (Ministru kabineta rīkojums Nr.115)[[3]](#footnote-3).

Atbilstoši Ministru kabineta 2011.gada 18.februāra rīkojuma Nr.65 “Par Ģimenes valsts politikas pamatnostādnēm 2011. – 2017.gadam” 5.2.apakšpunktā noteiktajam labklājības ministram ir jāiesniedz noteiktā kārtībā Ministru kabinetā līdz 2019.gada 1.aprīlim – pamatnostādņu īstenošanas novērtējumu, ietverot priekšlikumus ģimenes politikas attīstībai turpmākajos gados.

Vienlaikus Ministru kabineta 2016.gada 3.februāra rīkojuma Nr.115 5.punktā ir noteikts Labklājības ministrijai, atbilstoši Ministru kabineta 2011. gada 18. februāra rīkojuma Nr.65 "Par Ģimenes valsts politikas pamatnostādnēm 2011.–2017. gadam" 5.2.apakšpunktam, iesniedzot Ministru kabinetā Ģimenes valsts politikas pamatnostādņu 2011.–2017. gadam īstenošanas novērtējumu, iekļaut tajā informāciju par Rīcības plāna 2016. – 2017.gadam īstenošanu. Ņemot vērā minēto, ir sagatavots viens kopīgs informatīvais ziņojums.

Pamatnostādņu 2011. – 2017.gadam īstenošanas novērtējums ir izstrādāts saskaņā ar Ministru kabineta 2014.gada 2.decembra noteikumu Nr.737 „Attīstības plānošanas dokumentu izstrādes un ietekmes izvērtēšanas noteikumi” 44.punktu, kas paredz, ka gala ietekmes izvērtējumu noformē informatīva ziņojuma veidā.

Pamatnostādņu īstenošanas novērtējuma ietvaros 2018.gadā pēc Labklājības ministrijas iniciatīvas tika veikts pētījums “Ģimenes valsts politikas pamatnostādņu 2011.-2017.gada ex-post novērtējums”[[4]](#footnote-4) (turpmāk - Pētījums) un, balstoties uz tā rezultātiem, ir sagatavots šis Informatīvais ziņojums. Vienlaikus Informatīvā ziņojuma sagatavošanā izmantota Pamatnostādnēs paredzēto pasākumu īstenošanā iesaistīto nozaru ministriju un citu atbildīgo institūciju sniegtā informācija.

Informatīvajā ziņojumā apkopota informācija par pētījuma “Ģimenes valsts politikas pamatnostādņu 2011.-2017.gada ex-post novērtējums” rezultātiem, analizēta Pamatnostādnēs izvirzīto mērķu un plānoto rezultātu sasniegšana, vērtējot noteikto rezultatīvo rādītāju izpildi. Informatīvajā ziņojumā novērtētas Pamatnostādņu īstenošanā iesaistīto pušu īstenotās aktivitātes un to ietekme uz politikas mērķu un rezultātu sasniegšanu. Vienlaikus noslēgumā ietverti secinājumi un priekšlikumi ģimenes politikas attīstībai turpmākajos gados.

Informācija par 2016.- 2017.gadā īstenotajiem pasākumiem apkopota šī informatīvā ziņojuma pielikumā „Rīcības plāna pamatnostādņu „Ģimenes valsts politikas pamatnostādnes 2011. – 2017.gadam” īstenošanai 2016. – 2017.gadam izpilde”.

# **1. Ģimenes valsts politikas pamatnostādņu 2011. - 2017.gadam īstenošana**

Lai nodrošinātu Pamatnostādņu virsmērķa sasniegšanu un risinātu identificētās problēmas, Pamatnostādņu īstenošana ir notikusi piecos rīcības virzienos:

1. Ģimenes dibināšana un laulība - ar mērķi veicināt atbalstu uzskatam, ka laulībā balstīta ģimene ir vērtība;
2. Ģimenes dzīves plānošana un bērna ienākšana ģimenē - ar mērķi palielināt materiālo atbalstu ekonomiski aktīvām ģimenēm, mazināt reproduktīvās veselības riskus, kā arī veicināt adopciju;
3. Atbalsts vecāku pienākumu īstenošanai – ar mērķi dažādot darba un ģimenes dzīves saskaņošanas iespējas, mazināt šķēršļus preču, pakalpojumu un vides pieejamībai ģimenēm, kā arī mazināt apdraudējuma riskus bērna fiziskai un emocionālai integritātei;
4. Ģimenes stabilitāte – ar mērķi mazināt destabilizējošos faktorus;
5. Ārpusģimenes aprūpe – ar mērķi panākt, ka pēc ārpusģimenes aprūpes pakalpojuma saņemšanas bērns ir apguvis sociālās prasmes un ir spējīgs kļūt par pilnvērtīgu sabiedrības locekli ar neizkropļotu izpratni par ģimeni, tās dibināšanu, vecāku lomu tajā un bērnu audzināšanu.

## **1.1. Ģimenes dibināšana un laulība**

Apakšmērķis: veicināt atbalstu uzskatam, ka laulībā balstīta ģimene ir vērtība.

Pētījumā “Ģimenes valsts politikas pamatnostādņu 2011.-2017.gada ex-post novērtējums” apkopotā informācija par Pamatnostādnēs noteikto politikas rezultātu sasniegšanu rīcības virziena ietvaros liecina, ka noteiktie rādītāji ir sasniegti un ir vērojama pozitīva tendence gan attiecībā uz noslēgto laulību skaitu uz 1000 iedzīvotājiem, reģistrētā laulībā dzimušo bērnu skaitu un jaundzimušo skaitu, kam nav noteikta paternitāte, kas samazinās (skatīt 1.attēlu).

1.attēls

Rīcības virziena politikas rezultātu sasniegšanas pakāpe[[5]](#footnote-5)

****

*Avots: SIA “SAFEGE Baltija” (2018) Pētījums “Ģimenes valsts politikas pamatnostādņu 2011.-2017.gada ex-post novērtējums”, 36.lpp.*

Pamatnostādnēs minēts, ka laulībā balstīta ģimene ir tiesiski prognozējamāka – ir skaidras tiesības un pienākumi ģimenes locekļu starpā, kā arī izrietošās sekas (piemēram, uztura došanas pienākums laulātajam arī pēc laulības iziršanas, paternitātes prezumpcija, kopīpašuma un mantojuma tiesības). Tomēr svarīgi atzīmēt arī to, ka mūsdienu sabiedrībā nereģistrēta sievietes un vīrieša kopdzīve kā fenomens ir plaši sociāli akceptēta, neraugoties uz to, ka cilvēkiem, kuri dzīvo nereģistrētā kopdzīvē, nevajadzētu būt šķēršļiem savas attiecības nostiprināt juridiski, uzņemoties laulāto personiskās tiesības un no tām izrietošos pienākumus, kā arī likumiski noregulējot mantiskās attiecības.[[6]](#footnote-6) Vienlaikus jāuzsver arī tādu ģimeņu, kur dažādu iemeslu dēļ bērnu audzina viens no bērna vecākiem (piemēram, vecāki ir šķīrušies vai ir atraitņi) lielāka ievainojamība (piemēram, lielāks nabadzības risks) un līdz ar to mērķēta atbalsta nepieciešamība. Aizsargājot un sniedzot atbalstu un tiesisko aizsardzību ģimenēm vai indivīdiem, nav pieļaujama nekāda diskriminācija pēc ģimenes modeļa.

Saskaņā ar Pētījumā secināto, lai arī laulību skaits Pamatnostādņu īstenošanas periodā ir palielinājies, to vērtējot relatīvos skaitļos, tomēr nav iespējams novērtēt, cik lielā mērā valsts sniegtais atbalsts ir ietekmējis lēmumus par laulību noslēgšanu. Laulības skaita pieaugums drīzāk ir saistīts ar demogrāfisko situāciju, kura, pateicoties 80.gados dzimušajiem, pašlaik ir salīdzinoši liela grupa. Izmantojot laulību skaita pieaugumu kā pierādījumu politikas virziena efektivitātei, būtiski to skatīt kontekstā ar citiem demogrāfijas rādītājiem, piemēram, šķiršanās rādītājiem, atkārtoti noslēgto laulību skaitu, vidējo laulību ilgumu u.c., kas liecina par laulību stabilitāti vairāk kā noslēgto laulību skaits. Noslēgto laulību skaits uz 1 000 iedzīvotāju Latvijā, salīdzinot ar citām ES valstīm, ir samērā augsts.

Savukārt attiecībā uz politikas rezultātu „Palielinājies reģistrētā laulībā dzimušo bērnu skaits” statistikas dati liecina, ka reģistrētā laulībā dzimušo bērnu skaits ir palielinājies, un attiecīgi ir samazinājies arī to jaundzimušo īpatsvars, kuri dzimšanas reģistrā ierakstīti ar paternitātes atzīšanu. Dzimšanas reģistru ierakstu skaits, kuros ziņas par bērna tēvu tiek ierakstītas, pamatojoties uz paternitātes atzīšanu, 2011.gadā bija 7592, 2012. gadā – 8050, 2013.gadā – 8658 (tajā skaitā ar trīspusēju paternitātes atzīšanu – 201), 2014.gadā – 8881 (tajā skaitā ar trīspusēju paternitātes atzīšanu – 210), 2015.gadā – 8414 (tajā skaitā ar trīspusēju paternitātes atzīšanu – 199), 2016.gadā – 8366 (tajā skaitā ar trīspusēju paternitātes atzīšanu – 198), 2017.gadā – 7734 (tajā skaitā ar trīspusēju paternitātes atzīšanu – 174).

Kā pozitīva tendence jāuzsver, ka samazinās to bērnu skaits, kuriem, reģistrējot dzimšanu, nav noteikta paternitāte, raksturojot gan absolūtos, gan relatīvos skaitļos.

Vienlaikus jānorāda, ka ārpus laulības dzimušo bērnu īpatsvara pieaugums konstatējams ne tikai Latvijā, bet kopumā arī ES un atspoguļo tradicionālā ģimenes modeļa transformāciju. 2016.gadā Latvijā ārpus laulības dzimušo bērnu skaita īpatsvars bija 40.9%. Zemākais ārpus laulības dzimušo bērnu īpatsvars ES 2016.gadā bija Grieķijā (9.4%), Horvātijā (18.9%), Kiprā (19.1%) (skatīt 2.attēlu).

2. attēls

Ārlaulībā dzimušo bērnu īpatsvars ES dalībvalstīs 2016. gadā


****

*Avots: Statistisko datu krājums „Demogrāfija 2018”. Centrālā statistikas pārvalde, 2018.[[7]](#footnote-7)*

Lai apzinātu un izprastu iemeslus, kāpēc nozīmīgs īpatsvars pāru kopdzīvi nereģistrē, identificētu ar laulības nereģistrēšanu saistītus riskus ikdienas dzīvē un problēmjautājumus tiesiskajā regulējumā, kā arī novērtētu to izplatības biežumu un ietekmi uz iedzīvotāju dzīves kvalitāti, Pārresoru koordinācijas centrs 2015.gadā īstenoja pētījumu par laulības nereģistrēšanas problemātiku[[8]](#footnote-8).Jautājot par laulību neslēgšanas iemesliem, visbiežāk tika minētas izmaksas kāzu rīkošanai, sarežģījumi ikdienas dzīvē nākotnē, prasot laulātā piekrišanu un ilgtermiņā arī sarežģīta un dārgāka attiecību šķiršana (skatīt 3.attēlu).

3. attēls

Iemesli laulību neslēgšanai pāriem, kas dzīvo nereģistrētā kopdzīvē



**Pētījumā paustie secinājumi par Pamatnostādņu rīcības virziena īstenošanu[[9]](#footnote-9)**

* Pamatnostādnēs izmantota normatīvā pieeja, kur Latvijas situācija raksturota ar laulību kā vēlamāko ģimenes formu, pamatojot to ar Satversmē noteikto, nevis balstoties statistikā un socioloģiskajos datos. Laulību neslēgšana pamatnostādņu skatījumā tiek pozicionēta kā ģimeņpratības trūkums, ko iespējams novērst, informējot par riskiem un sekmējot laulību procesa atvieglojumus. Lai arī valsts atbalsts, kā arī tiesiskās aizsardzības atšķirības laulībā un nereģistrētā kopdzīvē dzīvojošiem pāriem ir būtiska informācija, ne visos gadījumos tā kļūst par pamatu attieksmes un vēl jo vairāk rīcības maiņai.
* Ģimenes definīcijas nepieciešamības aktualitāte normatīvajā regulējumā nav izzudusi un nav pamata uzskatīt, ka tā izzudīs nākotnē, tāpēc ir nepieciešams veidot konstruktīvus risinājumus, lai secīgi un pēctecīgi nonāktu pie tāda ģimenes jēdziena un mērķgrupu traktējuma, kas atbilst mūsdienu ģimeņu formu un tipu daudzveidībai jo, kā norādīts pamatnostādnēs: „aizsargājot un sniedzot atbalstu un tiesisko aizsardzību ģimenēm vai indivīdiem, nav pieļaujama nekāda diskriminācija pēc ģimenes modeļa”. Vienlaikus ir nepieciešams izvērtējums attiecībā uz pakalpojumu pieejamību sadalījumā pēc ģimeņu tipiem, jo īpaši dalījumā pēc laulībā un kopdzīvē bez laulību reģistrācijas dzīvojošām ģimenēm.
* Tautas skaitīšanas rezultāti neatspoguļo ziņas par saliktajām ģimenēm Latvijā, ne post-nukleārajām ģimenēm, kurās vecāki audzina gan katrs savus iepriekšējā laulībā vai kopdzīvē dzimušos bērnus, gan kopīgos pāra bērnus, ne arī par citiem salīdzinoši jauniem ģimenes tipiem, piemēram, transnacionālām ģimenēm. Nepieciešams izvērtēt iespējas papildināt Tautas skaitīšanas metodoloģiju, lai iegūtie dati par iedzīvotājiem un ģimenēm atspoguļotu sociālo realitāti.
* Pētnieki bija norādījuši, ka nepieciešams nodrošināt plašākas izvēles iespējas sakārtot savstarpējās attiecības, laulību reģistrējot pie notāra, jo šādi grozījumi palielinātu noslēgto laulību skaitu un veicinātu ģimenes mantisko attiecību noregulēšanu. 2016.gadā Tieslietu ministrija šādus grozījumus ir virzījusi, tomēr  Saeima 12.05.2016. pirmajā lasījumā pārliecinoši noraidīja grozījumus Civillikumā, ar kuriem bija iecerēts noteikt, ka no 2017.gada rudens reģistrēt laulību varētu arī pie zvērināta notāra. Tāpat tika noraidīti saistītie grozījumi Notariāta likumā un Civilstāvokļa aktu reģistrācijas likumā.
* Nepieciešama diskusija un praktisko instrumentu izvērtējums ģimenes un laulības tematikas integrācijai izglītības saturā kontekstā ar mūsdienu dzīves realitāti un bērnu interešu aizsardzību. Izpētes gaitā konstatēts, ka joprojām aktuāla ir horizontālās sadarbības īstenošana starp ministrijām. Jāpilnveido sadarbība starp ministrijām nozares politikas izstrādes un uzraudzības procesā, lai panāktu sasaisti starp politikas dokumentiem un to mērķu sasniegšanu. Kā arī nepieciešams izveidot mehānismu attiecībā uz konkrētu pasākumu un aktivitāšu sasaisti un iekļaušanu citos plānošanas dokumentos.
* Lai stiprinātu ģimeņu informētību, veicinot ģimenei draudzīgu sabiedrību un uzlabojot cilvēku dzīves kvalitāti, nepieciešams īstenot mērķtiecīgi plānotu un vadītu komunikāciju, kura kā stratēģisks instruments būtu vērsta politikas atbalstam, tieši un netieši popularizējot valsts atbalsta programmu, piemēram, izmantojot jau esošās platformas un tīmekļa vietnes: <http://www.darbsungimene.lv/> vai <https://www.vietagimenei.lv/>.

## **1.2.Ģimenes dzīves plānošana un bērna ienākšana ģimenē**

Apakšmērķi:

- palielināt materiālo atbalstu ekonomiski aktīvām ģimenēm;

- mazināt reproduktīvās veselības riskus;

- veicināt adopciju[[10]](#footnote-10).

Saskaņā ar apkopoto informāciju par Pamatnostādnēs noteikto politikas rezultātu sasniegšanu rīcības virziena “Ģimenes dzīves plānošana un bērna ienākšana ģimenē” ietvaros var konstatēt, ka sasniegts ievērojams progress vairākās jomās, dažviet pat būtiski pārsniedzot plānoto (skatīt 4. attēlu).

4. attēls

Rīcības virziena politikas rezultātu sasniegšanas pakāpe



*Avots:SIA “SAFEGE Baltija” (2018) Pētījums “Ģimenes valsts politikas pamatnostādņu 2011.-2017.gada ex-post novērtējums”, 103.lpp.*

Pieaugums konstatējums rādītājos, kas vērsti uz politikas rezultāta “palielinājusies dzimstība” sasniegšanu. Jānorāda, ka “ārpus” Pamatnostādnēs paredzētajiem pasākumiem, pārskata periodā tika īstenoti arī citi pasākumi ar būtisku fiskālu ietekmi uz valsts budžetu (piemēram, sociālo pabalstu griestu atcelšana, ģimenes valsts pabalsta diferencēšana, vecāku pabalsta reforma utt.). Tomēr 2017.gadā izaugsme vairs neparādās. Demogrāfijas eksperti to primāri saista ar Latvijas iedzīvotāju vecumstruktūras izmaiņām.

Atbalstaapmērs ģimenēm – gan finansiālās palīdzības, gan atbalsta pakalpojumu veidā – ir atkarīgs no visai dažādiem faktoriem, t.sk. politiskās iniciatīvas, tomēr galvenokārt – no valsts finansiālajām iespējām, kas, kā rāda turpmākie dati, laika posmā kopš Pamatnostādņu izstrādes 2011.gadā Latvijā pakāpeniski ir uzlabojušās (skatīt 1. tabulu un 5. attēlu).

1. tabula

Vispārējās valdības sektora izdevumi pēc valdības funkcijām sadalījumā pa apakšsektoriem:

ģimene un bērni (milj. *euro*)


| **Gads** | **Kopējie izdevumi** | **% pret iekšzemes kopproduktu** | **% pret kopējiem izdevumiem** |
| --- | --- | --- | --- |
| 2005. | 149,850 | 1,102 | 3,225 |
| 2006. | 170,490 | 0,997 | 2,766 |
| 2007. | 202,095 | 0,895 | 2,632 |
| 2008. | 180,508 | 0,741 | 1,969 |
| 2009. | 195,242 | 1,037 | 2,348 |
| 2010. | 180,415 | 1,006 | 2,210 |
| 2011. | 176,046 | 0,867 | 2,143 |
| 2012. | 165,746 | 0,757 | 1,995 |
| 2013. | 189,156 | 0,828 | 2,200 |
| 2014. | 214,203 | 0,905 | 2,368 |
| 2015. | 288,302 | 1,184 | 3,082 |
| 2016. | 302,571 | 1,214 | 3,250 |

*Avots: CSP (2018)[[11]](#footnote-11)*

Līdz ar t.s. “demogrāfijas ultimātu”, kad Latvijas Republikas 11. Saeimas frakciju un pie frakcijām nepiederoši deputāti noslēdza vienošanos par valsts atbalstu dzimstības veicināšanai un ģimenēm ar bērniem 2012. gadā, lemjot par 2013. gada valsts budžetu, un 2013. gada nogalē, strādājot pie 2014.gada valsts budžeta,[[12]](#footnote-12) palielinājies arī valsts izdevumu apjoms ģimenēm ar bērniem, t.sk. attiecībā pret visiem izdevumiem un pret IKP.

5. attēls

Latvijas valsts budžeta izdevumi pabalstiem ģimenēm un bērniem (mij. *euro*)



*Avots: Datu bāze, CSP VFG040. Datu vizualizācija: Hermanis, J. (07.05.2018.). Izdevumi ģimenēm ar bērniem Latvijā, 2000-2017 [[13]](#footnote-13)*

Dati par Pamatnostādņu īstenošanas periodu laikā no 2011. līdz 2016. gadam uzrādīja pieaugumu visos rezultatīvajos rādītājos, kas šajā politikas plānošanas dokumentā vērsti uz politikas rezultāta “palielinājusies dzimstība” sasniegšanu. Pieauga gan dzimstības vispārīgais koeficients (2011. gadā - 9.1, 2016.gadā - 11.2), gan arī palielinājās vecāku pabalsta saņēmēju skaits. Īpaši pozitīvas, pakāpeniskas izmaiņas šajā laika periodā apliecina arī citi ar dzimstību saistīti rādītāji:

- gan absolūtos (piemēram, palielinājies jaundzimušo skaits, 2011.gadā - 18 825, 2016.gadā - 21 968),

- gan relatīvos (ievērojami pieaudzis summārais dzimstības koeficients, 2011.gadā - 1.34, 2016.gadā - 1.74) skaitļos.

2017.gada dati šādu izaugsmi vairs neuzrāda – par nedaudz vairāk kā tūkstoti ir samazinājies jaundzimušo skaits, nedaudz sarucis dzimstības vispārīgais un summārais koeficients.

Demogrāfijas eksperti to primāri saista ar Latvijas iedzīvotāju vecumstruktūras izmaiņām – izteiktu reproduktīvā vecuma sieviešu skaita samazināšanos, ko ļoti būtiski ietekmējis gan dzimstības straujais kritums 1990-ajos gados, gan migrācijas ārkārtīgais pieaugums ekonomiskās krīzes laikā, sākot no 2009.gada. Šīs izmaiņas neatgriezeniski negatīvi arī nākotnē ietekmēs dzimstības rādītājus. Konstatējams, ka dzimstības sarukums saistīts tieši ar pirmo bērnu skaita samazinājumu (skatīt 6.attēlu), kamēr otro un trešo bērnu skaits ģimenēs pakāpeniski palielinās, kas kontekstā ar datiem par nabadzības riska mazināšanos daudzbērnu ģimeņu vidū ir vērtējams ļoti atzinīgi.

6. attēls

Dzimušo skaits pēc dzimšanas secības, tūkst.

****

*Avots: Datu bāze, CSP IDG150. Dzīvi dzimušie pēc mātes pilnā vecuma, bērna dzimšanas secības, ģimenes stāvokļa un mātes izglītības līmeņa; Datu vizualizācija: Hermanis, J. (09.10.2017.). Dzimušo skaits Latvijā kopš 1980.g. dalījumā pēc dzimšanas secības [22.11.2018.][[14]](#footnote-14)*

Saskaņā ar Pētījumā secināto no rezultatīvo rādītāju izvēles perspektīvas kopumā atzinīgi vērtējams, ka dzimstības rādītājs Pamatnostādnēs izteikts relatīvos skaitļos, vien iespējams atbilstošāks varētu būt summārais dzimstības koeficients, kas ir gan plašāk izmantots t.sk. starptautiskos salīdzinājumos, gan arī precīzāk raksturo paaudžu nomaiņu un dzimstības intensitāti. Ņemot vērā izmaiņas bērnu struktūrā (samazinoties pirmā bērna īpatsvaram un pieaugot nākamajiem), līdz šim īstenotās iniciatīvas plašākas ģimenes veidošanā, kā arī politikas līderu izskanējušās domas “otrā bērna” vai “trešā bērna” politikas attīstībai, varētu tikt apsvērta iespēja dzimstības tendenču raksturojumā iekļaut arī rādītājus par bērnu skaitu ģimenē.

Kā rādītāju, lai noteiktu, cik lielā mērā sasniegts viens no rīcības virziena politikas rezultātiem – palielinājusies dzimstība ekonomiski aktīvajās ģimenēs – Pamatnostādnes izvirza vecāku pabalsta saņēmēju skaitu (vidēji gadā). Valsts sociālās apdrošināšanas aģentūras sniegtā informācija rāda, ka laika periodā kopš 2011. gada šis rādītājs ir būtiski pieaudzis (skatīt 7. attēlu).

7. attēls

****

*Avots: Valsts sociālās apdrošināšanas aģentūras dati.*

Vecāku pabalsta saņēmēju skaita pieaugums vērtējams pozitīvi. 2014. gadā tika īstenota vecāku pabalsta reforma, būtiski mainot vecāku pabalsta saņemšanas nosacījumus (sniedzot iespēju vecākiem izvēlēties vecāku pabalsta saņemšanas ilgumu, papildus ieviešot bērna kopšanas pabalstu).

Saskaņā ar Pētījuma ietvaros veiktās aptaujas datiem ievērojami lielākā daļa Latvijas iedzīvotāju (69%) pauduši visai atzinīgu viedokli par elastīgākām iespējām apmaksāta bērnu kopšanas atvaļinājuma izmantošanai un vairāk nekā puse (53%) kā noderīgu vērtējuši vecāku pabalsta sistēmas izmaiņas kopumā. Tomēr vienlaikus Pētījumā secināts, ka šīs īstenotās nozīmīgās politikas iniciatīvas ietekmi uz mērķgrupas uzvedību un lēmumiem nav iespējams izmērīt vairāku iemeslu dēļ. Pirmkārt, pozitīvos sociāli apdrošināto vecāku pieauguma rādītājus noteikti ietekmē pakāpeniska valsts vispārējā atveseļošanās no ekonomiskās krīzes (bezdarba samazināšanās, atalgojuma pieaugums, kā rezultātā – lielāka stabilitāte, kas pozitīvi ietekmē arī dzimstības rādītājus). Otrkārt, no 2015.gada 1.janvāra līdz ar vecāku pabalstu tika atcelti ekonomiskās krīzes laikā noteiktie ierobežojumi arī vairākiem citiem pabalstiem (maternitātes, paternitātes, slimības, bezdarbnieku) – neatkarīgi no piešķirtā pabalsta apmēra.

Kopumā pozitīvas tendences vērojamas, analizējot rādītājus, kas saistīti ar Pamatnostādnēs ietverto ģimeņu reproduktīvo veselību. Līdz ar valsts atbalstu neauglības ārstēšanai ir divkāršojies medicīniskās apaugļošanas rezultātā dzimušo bērnu skaits. Saskaņā ar Nacionālā veselības dienesta sniegto informāciju, pieprasījums pēc veselības aprūpes pakalpojumiem neauglības noteikšanai un ārstēšanai no valsts budžeta līdzekļiem ievērojami pārsniedz iespējas.

Saskaņā ar statistikas datiem mākslīgo abortu skaits ir sarucis uz pusi – ja Pamatnostādņu uzsākšanas laikā mākslīgo abortu skaits uz 1000 jaundzimušajiem tuvojās 400, tad Pamatnostādņu noslēguma periodā šis rādītājs nokrita zem 200. Lai gan vērojamas pozitīvas izmaiņas gan relatīvos, gan absolūtos skaitļos, tomēr vēl aizvien Latvijā ik gadu mākslīgi tiek pārtrauktas kopumā gandrīz 4000 grūtniecības. Atzinīgi vērtējams fakts, ka, plānojot uzlabojumus mātes un bērna veselībā, tiek paredzēta iespēja sievietēm, kas pakļautas nabadzības un sociālās atstumtības riskam, saņemt no valsts budžeta līdzekļiem apmaksātu kontracepciju.

Saskaņā ar Pētījumā konstatēto visizteiktākās pozitīvās izmaiņas vērojamas politikas rezultātā un to raksturojošā rezultatīvajā rādītājā attiecībā uz palielinātu atbalstu ģimenēm ar bērniem mājokļu iegādei– ja 2014.gadā, lai gan tika plānots izsniegt vismaz 75 galvojumus, netika izsniegts neviens, piebilstot, ka 2015.-2017.gadā plānots izsniegt 1000 galvojumus, tad dažu nākamo gadu laikā līdz Pamatnostādņu īstenošanas noslēgumam, atbalstu bija saņēmušas jau 7408 ģimenes (Izvērtējuma pētījuma veikšanas laikā 2018.gada augustā garantijas piešķirtas jau vairāk nekā 9000 ģimeņu). Turklāt pasākuma īstenošanas laikā palielinājies arī atbalsta apjoms, kas pieejams katrai ģimenei. Tādējādi šī aktivitāte nepārprotami vērtējama kā ļoti būtisks atbalsts ģimenēm ar bērniem. Tiesa, jāņem vērā Rīcības virziena Izvērtējumā ekspertu paustās bažas par šī politikas instrumenta riskiem – to, ka Mājokļu garantiju programmas īstenošana var veicināt nevienlīdzību ģimeņu vidū, vēl aktīvāku iedzīvotāju koncentrēšanos Rīgas un Pierīgas aglomerācijā[[15]](#footnote-15).

Ņemot vērā 2.Rīcības virziena mērķi – palielināt materiālo atbalstu ekonomiski aktīvām ģimenēm –, un tam pakārtoto uzdevumu – *“Noteikt un īstenot risinājumus, lai sekmētu mājokļa pieejamību vai atbalstu mājokļa renovācijai ekonomiski aktīvām ģimenēm”* –, Pētījumā konstatēts, ka izvirzītais politikas rezultāts ir pārāk šaurs, vērsts tikai uz vienu mājokļu politikas aspektu – mājokļa iegādi, lai gan tā rezultatīvie rādītāji nosacīti atbalstu mājokļa pieejamībai tver plašāk. Kā otrs rezultatīvais rādītājs tā izpildi nosaka arī “noslēgto ilgtermiņa īres līgumu skaits”. Rādītāja “noslēgto ilgtermiņa īres līgumu skaits” sasniegšanā septiņu gadu laikā nav vērojams nekāds izmērāms progress, lai gan tieši atbalsts mājokļa īrei varētu būt viens no būtiskākajiem atbalsta veidiem mājokļa pieejamībai lielai daļai ekonomiski aktīvo ģimeņu, kuru ienākumu nav atbilstoši mājokļa iegādei.

**Pētījumā paustie secinājumi par Pamatnostādņu rīcības virziena īstenošanu**

Finansiāls atbalsts, atbalsts nodokļu atvieglojumu un pakalpojumu formā

• Iedzīvotāju viedokļos vērojama nekonsekvence – visai zemi ir ģimeņu ar bērniem apmierinātības rādītāji ar valsts un pašvaldību sniegto atbalstu kopumā, tomēr, izvērtējot atsevišķus Pamatnostādņu periodā saņemtos atbalsta veidus, ievērojami bieži tie vērtēti kā ļoti noderīgi.

• Saskaņā ar Pētījuma ietvaros veikto ģimeņu aptauju: pašreizējo atbalsta veidu TOP5 (“ļoti noderīgi”) – brīvpusdienas 1-4. klases skolēniem, nodokļu un citas atlaides ģimenēm ar bērniem, paplašināta daudzbērnu ģimenes definīcija, atbalsts ģimenēm, kas audzina bērnus ar invaliditāti, elastīgākas iespējas apmaksāta bērnu kopšanas atvaļinājuma izmantošanai.

• Nākotnē primāri no valsts budžeta līdzekļiem atbalstāmās mērķgrupas TOP3 (“valstij ir noteikti jāsniedz atbalsts”) – ģimenes, kurās audzina bērnus ar invaliditāti, ģimenes, kuras ir zaudējušas apgādnieku, daudzbērnu ģimenes (3+ bērni).

• Perspektīvā nozīmīgākais atbalsts sniedzams TOP3 – nodrošināt ilgākas darbnespējas lapas vecākiem, kuru bērniem diagnosticētas un tiek ārstētas smagas slimības, ieviest bezmaksas ēdināšanu bērnudārzos, radīt apmaksāta atvaļinājuma iespējas ārkārtas gadījumos, kad nepieciešams rūpēties par smagi slimiem vai aprūpējamiem tuviniekiem.

• Analizējot mērķgrupas vajadzības, izmantojot Pētījuma ietvaros veiktās aptaujas rezultātus, konstatēts, ka ģimenes vairāk nekā jebkādus jaunus pabalstu veidus vēlas stabilitāti esošajā sistēmā un “deklaratīvi” noteikto atbalsta pakalpojumu (veselības, izglītības, bērnu uzraudzības u.c.) par valsts budžeta līdzekļiem reālu pieejamību neatkarīgi no dzīves vietas u.c. faktoriem.

• Latvijas ģimeņu ar bērniem atbalsta jomā iedzīvotāju ienākuma nodokļa atvieglojumiem par apgādājamiem ir ļoti būtiska loma. Šāda pieeja ir vērsta uz nodarbinātības veicināšanu, tā īpaši atbalstoša ir vecākiem, kuri abi strādā algotu darbu.

Atbalsts mājokļa pieejamībai

• Iespējas iegādāties mājokli ar valsts sniegtu garantiju šobrīd ir ģimenēm, kuru finansiālā situācija atbilst komercbanku nosacījumiem, bet kuras nespēj sakrāt pirmajai iemaksai.

• Šobrīd valstiskā līmenī nav veiktas visaptverošas, rezultatīvas aktivitātes īres mājokļu tirgus attīstībai.

• Ņemot vērā to, ka liela daļa Latvijas dzīvojamā fonda veidota iepriekšējā gadsimta 70-ajos gados, daļai mājokļu ir zemi energoefektivitātes un sanitārtehniskie rādītāji, kas īpaši kritiski ietekmē ģimenes ar zemākiem ienākumiem, kuras visbiežāk dzīvo zemākas kvalitātes mājoklī.

• Konstatējams, ka elektroenerģijas izmaksas ģimenēm proporcionāli citiem izdevumiem ir nelielas, daudz būtiskāk ģimenes budžetu ietekmē maksa par siltumu, karsto ūdeni u.tml., līdz ar to pašreizējie pasākumi nesniedz būtisku ieguldījumu enerģētiskās nabadzības mazināšanā un ir jāpaplašina.

• Šobrīd valstī nav izstrādāts vienots politikas dokuments mājokļu politikas jomā, darbs pie mājokļu politikas pamatnostādnēm uzsākts vien 2018.gada otrā pusē.

•Risks precīzai, pierādījumos balstītai politikas plānošanai ir arī sistemātisku, metodoloģiski precīzu datu trūkums, jo Latvijā nenotiek sistemātisks Mājokļu monitorings (salīdzinošu datu pieejamība būtu ļoti nozīmīga, lai, pirmkārt, pašvaldības identificētu precīzos datos savu pozīciju un nepieciešamo izaugsmi, otrkārt, varētu mērķtiecīgi plānot mājokļu jomas attīstību).

• Nav skaidri izprotama mājokļu politikas un ģimenes politikas savstarpējā saistība.

Bērnu traumatisms

• Neskatoties uz līdz šim īstenotajiem pasākumiem, bērnu traumatisma rādītāji Latvijā ir ļoti augsti.

• Lai izstrādātu visatbilstošākos risinājumus bērnu traumatisma mazināšanai, jāapzinās, ka pašreiz šīs problemātikas apzināšanai ir pieejami vien ierobežoti dati. Kā uzsver VM, ar noteiktām slimībām slimojošo pacientu reģistrs par pacientiem, kuri guvuši traumas, nesniedz pietiekamu informāciju, reģistrā iekļauta tikai informācija par traumām, ar kurām persona ir nonākusi stacionārajā ārstniecības iestādē, bet nav datu par ambulatoriem gadījumiem, kas ir lielākā daļa no šādām traumām.

• Nenoliedzot bērnu traumatisma kā tēmas aktualizācijas nepieciešamību ģimenes politikā, salīdzinot “Ģimenes valsts politikas pamatnostādnēs 2011.–2017.gadam” un “Sabiedrības veselības pamatnostādnēs 2014. - 2020.gadam” noteiktos mērķus, uzdevumus un pasākumus bērnu traumatisma mazināšanas kontekstā, vērojama iespējama atsevišķu šīs tēmas pasākumu, piemēram, sabiedrības informēšanas kampaņas, pārklāšanās. Līdzīga situācija vērojama arī seksuālās un reproduktīvās veselības kontekstā. Līdz ar to ir ieteicams vienoties par vadošo institūciju šīs jomas koordinēšanā perspektīvā, tā ievērojot labo praksi rīcībpolitikas plānošanā, nodrošinot horizontālo integrāciju un saskaņotību, paplašinātu politikas perspektīvu, kopīgas prioritātes, bet vienlaikus – veicamo pasākumu nepārklāšanos.

Seksuālās un reproduktīvās veselības risku mazināšana

* Izvērtējuma Pētījuma ietvaros intervētie eksperti uzskata, ka Pamatnostādņu īstenošanas periodā seksuāli reproduktīvās veselības tēma tikusi drīzāk stigmatizēta, vecākos radot bažas par pasniegtā satura neatbilstību bērnu vajadzībām un interesēm, kā rezultātā izglītības iestādes seksuāli reproduktīvās veselības jautājumus aptver visai vispārīgi. Līdz ar to pazeminās kopējais informētības līmenis un pieaug veselības riski šajā jomā (STS jauniešu vidū, pirmreizēji atklāto HIV rādītāji).
* Labklājības un veselības sektoru sadarbība, t.sk. mikrolīmenī – pašvaldībās, sadarbojoties sociālajam darbiniekam un ģimenes ārstam, ir kritiski nozīmīga sociāli mazāk aizsargātāko grupu seksuālās un reproduktīvās veselības risku mazināšanā. Šajā līmenī vēl nepieciešams veicināt izpratni un savstarpēju atbildību, no sabiedrības veselības speciālistu puses – jo īpaši ģimenes ārstu vidū.
* Negatīva grūtniecības pieredze vai pāragra bērna zaudējuma pieredze būtiski ietekmē lēmumu par nākamā bērna radīšanu. Ģimenes, kas saskārušās ar perinatālās mirstības jautājumiem, pāragru bērna zaudējumu – grupa, kurai tiek sniegts visai ierobežots atbalsts.

## **1.3. Atbalsts vecāku pienākumu īstenošanai**

Apakšmērķi:

- dažādot darba un ģimenes dzīves saskaņošanas iespējas;


- mazināt šķēršļus preču, pakalpojumu un vides pieejamībai ģimenēm;

- mazināt apdraudējuma riskus bērna fiziskai un emocionālai integritātei.

Kā liecina Pētījuma ietvaros veiktā datu analīze, rīcības virziena ietvaros noteiktie politikas rezultāti ir lielākoties sasniegti (skatīt 8.attēlu)

8. attēls

Rīcības virziena politikas rezultātu sasniegšanas pakāpe



*Avots: SIA “SAFEGE Baltija” (2018) Pētījums “Ģimenes valsts politikas pamatnostādņu 2011.-2017.gada ex-post novērtējums”, 167.lpp.*

Politikas rezultātam – *Uzlabojas bērnu attīstībai un audzināšanai labvēlīgi apstākļi* ir izvirzīti divi rezultatīvie rādītāji. Viens no tiem ir ‘Mājās gūto bērnu (0-17) traumatisma gadījuma īpatsvars %’. Saskaņā ar Pētījumā paustajiem secinājumiem tieši šāda rezultatīvā rādītāja izvirzīšana virzienam ir samērā neatbilstoša, jo virziena *Atbalsts vecāku pienākumu īstenošanā* ietvaros bērnu traumatisms ir skatīts ļoti netieši.

Apakšvirziena *Ģimenei draudzīga vide* ietvaros tiek analizēta bērnu traumatisma situācija. Konstatētās problēmas fokusējas uz drošu vidi, kas nodrošinātu bērnu traumatisma samazināšanos, tomēr saskaņā ar Pētījumā konstatēto rīcības virzienā nav noteikts neviens uzdevums, kas būtu vērsts bērnu traumatisma samazināšanai. Turklāt apakšvirziens *Ģimenei draudzīga vide* risina ģimeņu vajadzības saistībā ap ārējo publisko vidi, bet rezultatīvais rādītājs uzsver mājās gūto traumu samazinājumu. Ja strikti skatās virziena *Atbalsts vecāku pienākumu īstenošanā* izvirzītajos uzdevumos, kā arī rīcības plānos gan 2012.-2014.gadam un 2016.-2017.gadam nav specifisku uzdevumu vai pasākumu, kuri rezultētos vai būtu vērsti uz bērnu traumatisma mājās samazinājumu. Tāpēc saskaņā ar Pētījumā secināto nevar uzskatīt, ka rādītājā noteiktais un arī sasniegtais bērnu traumatisma samazinājums, ir ģimenes politikas apzināti virzīts un sasniegts rezultāts. Tai pat laikā ir jāuzsver, ka bērnu traumatisms daudz tiešāk tiek risināts virzienā *Ģimenes dzīves plānošana un bērna ienākšana ģimenē* ar uzdevumu *Informēt topošos un jaunos vecākus par bērnu traumatisma profilakses jautājumiem*.

Lai arī rezultatīvais rādītājs, salīdzinot pamatnostādņu perioda sākumu un beigas, ir sasniegts – mājās gūtais traumatisms samazinās (skatīt 2.tabulu), tomēr problēma kā tāda saglabā savu aktualitāti.

2. tabula

Mājās gūto bērnu (0-17) traumatisma gadījuma īpatsvars %

|  |  |  |  |  |  |  |  |
| --- | --- | --- | --- | --- | --- | --- | --- |
| **Rezultatīvais rādītājs** | **2011** | **2012** | **2013** | **2014** | **2015** | **2016** | **2017** |
| Mājās gūto bērnu (0-17) traumatisma gadījuma īpatsvars %  (*Datu avots: Ar noteiktām slimībām slimojošu pacientu reģistrs par pacientiem, kuri ārstniecības iestādē pēc*  *neatliekamās medicīniskās palīdzības vērsušies traumas, ievainojuma vai saindēšanās dēļ*) | 51% | 58% | 61% | 60% | 53% | 42% | 49% |

Salīdzinot ar situāciju ES, kur arī bērnu mirstība no ārējiem cēloņiem ir galvenais mirstības cēlonis vecumā līdz 4 gadiem[[16]](#footnote-16), Latvija tomēr uzrāda vissliktākos rezultātus ar visaugstākajiem bērnu mirstības no ārējiem cēloņiem līdz 4 gadu vecumam visā ES – 2014. gadā 14 gadījumi uz 100 000 iedzīvotāju.[[17]](#footnote-17)

Otrs noteiktais rezultatīvais rādītājs - *Aukļu dienestu pašvaldībās skaits, kurās piesaistīts valsts finansējums* ir sasniegts – aukļu pakalpojumus 2017.gadā līdzfinansēja 20 pašvaldības.[[18]](#footnote-18) [[19]](#footnote-19)


Jāsecina, ka uzdevumi un rīcības plānos īstenotie pasākumi ir kalpojuši rezultatīvā rādītāja sasniegšanai. Veiktā pasākuma noderīgumu ilustrē arī sabiedrības vērtējums un uzskats par šāda atbalsta nepieciešamību. Pētījuma ietvaros veiktās sabiedrības aptaujas rezultāti apliecina, ka šādu iniciatīvu kā atbalsta pasākums ģimenes uztver pozitīvi. Aptaujas dati rāda, ka 52% procenti respondentu piekrīt, ka valstij ir jāsniedz atbalsts ģimenēm bērnu pieskatīšanai ģimenei nepieciešamajā laikā.

Politikas rezultāta *Uzlabojas bērnu attīstībai un audzināšanai labvēlīgi apstākļi* sasniegšana ir veikta ļoti secīgi un mērķēti. Kopumā apakšvirzienā *Darba un ģimenes dzīves saskaņošana* ir konstatējama vistiešāk veiktā intervences loģika konstatēto problēmu risināšanā.

Otrs izvirzītais politikas rezultāts - *Uzlabojas ģimeņu vērtējums par valsts nodrošināto atbalstu ģimenēm ar bērniem*, kam izvirzīts rezultatīvais rādītājs *Iedzīvotāju īpatsvars %, kuri ir apmierināti ar valsts atbalstu ģimenēm ar bērniem*. Rezultatīvā rādītāja sākuma, tas ir 2009.gada izvirzītie 33,8%[[20]](#footnote-20) procenti ir iegūti no 2008.gada SKDS veiktās aptaujas „Demogrāfija un ģimenes stāvoklis Latvijā”. Rādītājs - 33,8% ir iedzīvotāji, kas pilnībā un daļēji piekrīt apgalvojumam "Latvijas valsts atbalsta ģimenes ar bērniem". Tomēr pētnieku ieskatā viedoklis par to, vai valsts atbalsta ģimenes ar bērniem nav vienādojams ar apmierinātību ar esošo atbalstu kā tādu un tāpēc tieši šī rādītāja izvirzīšana par atskaites punktu ir diskutējama. Tādējādi precīzāku informāciju sniegtu, ja tiktu izmantots respondentu novērtējums jautājumā “Cik apmierināts/-a Jūs jūtaties šādās jomās?”, kura ietvaros ir lūgts izteikt apmierinātību arī par nodokļu atvieglojumiem ģimenēm ar bērniem, valsts pabalsta bērniem lielumu un sociālās palīdzības ģimenēm ar bērniem apjomu (skatīt 9. attēlu).

9.attēls


Cik apmierināts/-a Jūs jūtaties šādās jomās? [[21]](#footnote-21)



Apkopojot šos datus, Pētījumā secināts, ka novērtējums respondentiem ar bērniem par valsts sniegto atbalstu vidēji ir 30%. Šie dati, kas, protams, nav tieši salīdzināmi ar pētījuma ietvaros veiktajā aptaujā iegūto informāciju, tomēr precīzāk ilustrē tēmu "apmierinātība ar atbalstu".

Pētījuma ietvaros 2018.gadā veiktajā aptaujā respondenti salīdzinājumā ar **Tirgus un sabiedriskās domas pētījumu centra SKDS** 2008.gada pētījumu ir bijuši pozitīvāki, vērtējot vispārīgi savu apmierinātību ar valsts un pašvaldības atbalstu (skatīt 10.attēlu). Vērtējot apmierinātību – ļoti noderīgs un noderīgs, tiek iegūts vidējais vērtējums – 55,5%. Secināms, ka respondenti ir apmierināti ar valsts sniegto atbalstu, ja tiek vērtētas konkrētas ģimenēm sniegtā atbalsta iniciatīvas.

10. attēls

Respondentu vērtējums par valsts atbalstu ģimenēm[[22]](#footnote-22)

*Avots: “Norstat” aptauja 2018. gada septembrī-oktobrī, n=1616*

Visatzinīgākie vērtējumi sniegti šādiem atbalsta veidiem:

* brīvpusdienas 1.-4. klases skolēniem (sākotnēji – no valsts budžeta līdzekļiem pakāpeniski pa klasei katru gadu, šobrīd jau daudzas pašvaldības finansē ēdināšanu arī vecākās klasēs),
* nodokļu un citas atlaides ģimenēm ar bērniem (tika paaugstināti IIN atvieglojumi, noteikta atlaide daudzbērnu ģimenēm NĪN),
* paplašināta daudzbērnu ģimenes definīcija (sākot ar 2016.gadu tika palielināts bērnu vecums, kas tiek ņemti vērā, nosakot daudzbērnu ģimenes statusu līdz 24 gadiem, iepriekš – 18 gadi. Tādējādi ģimenes var ilgāk izmantot Goda ģimeņu kartes priekšrocības),
* atbalsts ģimenēm, kas audzina bērnus ar invaliditāti (piemēram, asistenta pakalpojumi pašvaldībās, asistenti izglītības iestādēs, “atelpas brīža” pakalpojums bērniem ar smagiem funkcionāliem traucējumiem),
* elastīgākas iespējas apmaksāta bērnu kopšanas atvaļinājuma izmantošanai.

Attiecībā uz valsts atbalstu ģimenēm ar bērnu ar funkcionāliem traucējumiem un ilgstoši slimojošu bērnu aprūpi mājās aptaujas rezultāti liecina, ka vairāk nekā puse no aptaujātajiem sniegto atbalstu novērtē pozitīvi. Jāatzīmē, ka šis nav konkrēti pakalpojumu izmantotāju viedoklis, bet sabiedrības kopumā. Kopumā respondenti līdz šim īstenotos pasākumus ģimenēm, kas audzina bērnus ar invaliditāti, vērtē kā noderīgus. Summējot, 62% respondenti atbalsta iniciatīvas ir novērtējuši pozitīvi, savukārt par iniciatīvu nav informēti/ nezina par tādām 20% respondentu.

Uz 2017.gada 31.decembri "atelpas brīža" jeb īslaicīgās aprūpes pakalpojumu pie sociālo pakalpojumu sniedzējiem saņēmuši 48 bērni ar smagiem funkcionāliem traucējumiem. Analizējot iemeslus zemam pakalpojuma izmantojumam, secināms, ka bieži vien pakalpojums tiek piedāvāts tālu no pakalpojuma saņēmēja dzīves vietas, kas apgrūtina “atelpas brīža” izmantošanu.


Savukārt attiecībā uz pasākumu - padarīt pieejamāku no valsts budžeta finansēto tehnisko palīglīdzekļu pakalpojumu, pētījumā “Motivācijas paaugstināšanas un atbalsta pakalpojumu potenciālās mērķa grupas profilēšana un vajadzību izpēte” respondenti norāda uz tehnisko palīglīdzekļu dārdzību un nepiemērotību konkrētajai personai ar invaliditāti (pieaugušajam vai bērnam) kā šķērsli efektīvākai ģimenes locekļa aprūpei.[[23]](#footnote-23)

Pasākums - nodrošināt asistenta pakalpojumu, lai sekmētu bērnu ar invaliditāti integrāciju vispārizglītojošās iestādēs, secināms, ka šī brīža asistentu skaits neatspoguļo vajadzību pēc pakalpojuma. Prasības asistentam ir ļoti augstas, savukārt atalgojums mazs. Šobrīd šis rīks ir nepietiekami finansēts, lai tam būtu attīstība un ilgtspēja. [[24]](#footnote-24)

Vienlaikus Pētijumā norādīts, ka jāapzinās tas, ka aptaujātās ģimenes no valsts šobrīd visvairāk sagaida nevis kādas jaunas, līdz šim nebijušas iniciatīvas, bet gan vienlīdzīgas saņemšanas iespējas deklaratīvi nodrošinātajiem atbalsta pasākumiem, jo īpaši – kvalitatīviem bērnu pieskatīšanas, veselības, izglītības u.c. pakalpojumiem neatkarīgi no pakalpojumu saņēmēja dzīvesvietas, finansiālā stāvokļa u.c. faktoriem (skatīt 11.attēlu). Šādu viedokli atbalstījuši ap ¾ no visiem respondentiem.

11.attēls

Latvijas ģimeņu viedoklis par atbalsta pasākumiem ģimenēm ar bērniem perspektīvā



*Avots: “Norstat” aptauja 2018. gada septembrī-oktobrī, n=1616*

Kā īpaši aizsargājamas grupas, kurām noteikti būtu nepieciešams valsts sniegts atbalsts, aptaujas dalībnieki atzīmējuši ģimenes, kuras audzina bērnus ar invaliditāti un tās, kuras ir zaudējušas apgādnieku (atbildi: “valstij noteikti ir jāatbalsta” atzīmējuši attiecīgi 78% un 67% respondentu), kā arī daudzbērnu ģimenes (3+ bērni)[[25]](#footnote-25).

Savukārt attiecībā uz trešo izvirzīto politikas rezultātu - *Pieaug ģimeņu ar bērniem apmierinātība ar dzīves kvalitāti*, kam rezultatīvais rādītājs ir *Aptaujāto iedzīvotāju, kuru aprūpē ir bērni, īpatsvars %, kuri ir apmierināti ar sadzīves apstākļiem* atbilstoši aptaujas rezultātiem secināms, ka apmierinātība ar sadzīves apstākļiem ir pieaugusi, kaut arī šis pieaugums ir pavisam neliels, proti, no 56%[[26]](#footnote-26) līdz 57,3 % (skatīt 12.attēlu).

12.attēls

Apmierinātība ar ģimenes pastāvīgo mājokli un sadzīves apstākļiem[[27]](#footnote-27)

*Avots: “Norstat” aptauja 2018. gada septembrī-oktobrī, n=1616*

Ceturtais politikas rezultāts - *Komersanti ir „ģimenei draudzīgāki”* ar rezultatīvo rādītāju *Komersantu skaits, kuriem piešķirts „Ģimenei draudzīga komersanta” statuss*. Rezultatīvais rādītājs vērtējams kā sasniegts, jo pieaug to uzņēmumu skaits, kas iegūst statusu. Jāsecina, ka iniciatīva “Ģimenei draudzīgs komersants” ir sevi apliecinājusi - komersantu skaits, kas iegūst statusu, katru gadu pieaug. Pētījumā apkopotā informācija liecina, ka iniciatīvas sekmīgai attīstībai un pilnveidošanai ir nepieciešams izsvērt ieguvumus, kurus uzņēmējiem sniedz dalība iniciatīvā - gan publiski izteiktas pateicības, gan dažādu konkurences priekšrocību un atbalsta pasākumu veidā.

Piektais un pēdējais virziena *Atbalsts vecāku pienākumu īstenošanā* politikas rezultāts ir *Samazinās nabadzības riskam pakļauto ģimeņu īpatsvars* un tā ietvaros noteiktais rezultatīvais rādītājs *Nabadzības riska indekss mājsaimniecībām ar apgādībā esošiem bērniem*. Jāvērtē, ka izvirzītais rādītājs ir daļēji sasniegts. Rādītājs nenoliedzami ir samazinājies, salīdzinot 2009.gada un 2014.gada rādītājus, attiecīgi 21,4% un 20,8%. Nabadzības riskam pakļauto bērnu īpatsvars 2016. gadā bija 18,4 % (2015.gadā – 18,6 %). Tādejādi formāli rezultatīvais rādītājs ir sasniegts un nabadzības riska indekss samazinās. Tomēr analizējot indeksu detalizētāk var secināt, ka vērojami atšķirīgi rādītāji dažādās sociālajās grupās. Mājsaimniecībās, kurās apgādībā esošos bērnus audzina tikai viens no vecākiem, nabadzības risks joprojām ir augsts un sasniedza 34,3 % (2015.gadā – 34,4 %). Ievērojami samazinājies nabadzības risks mājsaimniecībās, kurās divi pieaugušie audzina trīs vai vairāk bērnus – no 25,5 % 2015.gadā līdz 19,8 % 2016.gadā. Nabadzības risks ir būtiski zemāks mājsaimniecībās, kurās divi pieaugušie audzina vienu vai divus bērnus – attiecīgi 13,4 % un 14,4 %.[[28]](#footnote-28) Tātad samazinājumus un tādejādi arī rezultatīvā rādītāja sasniegšana pēc būtības ir mājsaimniecībās, kurās divi pieaugušie audzina trīs vai vairāk bērnus, kā arī mājsaimniecībās, kurās divi pieaugušie audzina vienu vai divus bērnus. Tāpēc vērtējams, ka rādītājs ir daļēji sasniegts, jo ievainojamākai grupai – viena vecāka ģimenēm - nabadzības riska indekss joprojām ir augsts.

Kopumā, neskatoties uz atsevišķām iebildēm, rezultatīvo rādītāju sasniegšana ir vērtējama kā sekmīgi izpildīta.

**Pētījumā paustie secinājumi par Pamatnostādņu rīcības virziena īstenošanu**

Dažādot darba un ģimenes dzīves saskaņošanas iespējas

* Attiecībā uz darba un ģimenes dzīves līdzsvaru raksturīga šaura pieeja dažādu iniciatīvu nodrošināšanai. Apkopotā informācija liecina, ka izplatītākā darba un ģimenes dzīves līdzsvara iniciatīva ir elastīgs darba laiks. Tas norāda uz šauru uzņēmēju izpratni par darba un ģimenes saskaņošanas jomu. Līdzīgu atziņu var izvirzīt arī par darba ņēmēju zināšanām un izpratni, gan par darba un ģimenes dzīves saskaņošanu, gan par Darba likumā nodrošinātajām iespējām kopumā.
* Vēl aizvien praksē daudziem bērniem netiek nodrošināta vieta pašvaldības pirmskolas izglītības iestādē atbilstoši likuma “Par pašvaldībām” 15. panta 4. punktā definētajam, ka pirmsskolas un skolas vecuma bērnu nodrošināšana ar vietām mācību un audzināšanas iestādēs ir pašvaldību autonomā funkcija[[29]](#footnote-29). Vienlaikus ģimeņu ieskatā, ļoti nozīmīgs atbalsts ir nodrošināt bezmaksas ēdināšanu bērniem PII.
* Saskaņā ar Pētījuma ietvaros veikto ģimeņu aptauju mērķēts atbalsts ģimenēm darba un ģimenes dzīves savienošanā tiek vērtēts pozitīvi.
* Bērnu pieskatīšanas pakalpojumu trūkums pamatskolas pirmajās klasēs.
* Sabiedrībā turpina dominēt šaura izpratne par bērnu aprūpes pienākumu sadalījumu ģimenē. Pozitīvi tiek vērtēta iniciatīva noteikt lielāku tēvu iesaisti bērnu aprūpē.

Šķēršļu mazināšana preču, pakalpojumu un vides pieejamībai ģimenēm

* Palielinās to darba devēju skaits, kas ir orientēti uz ilgtspēju, tai skaitā, iegūstot statusu Ģimenei draudzīgs uzņēmums.
* Ģimenes novērtē tās iniciatīvas, kas ir ļoti praktiskas un sniedz būtisku atspaidu ģimenes ikdienā, gan samazinot tēriņus, gan atvieglojot sadzīvi, piemēram, Latvijas Goda ģimenes apliecība “3+ Ģimenes karte”.
* Pakalpojumu “atelpas brīdis” ir izmantojis neliels ģimeņu skaits. Tādējādi, lai sekmētu bērnu ar funkcionāliem traucējumiem un ilgstoši slimojošu bērnu aprūpi mājās būtu lietderīgi, ja “atelpas brīdis” kļūtu lietotājam draudzīgāks, piemēram, būtu pieejams tuvāk pakalpojumu saņēmējam, sniedzot iespēju pakāpeniski iepazīties ar jaunu vidi un aprūpētāju.
* Lai bērns ar funkcionāliem varētu saņemt tieši viņa vajadzībām pielāgotus tehniskos palīglīdzekļus, nepieciešams turpināt darbu pie tehnisko palīglīdzekļu sistēmas uzlabošanas, ieviešot organizācijas modeli, kas paredz tehnisko palīglīdzekļu iegādi pie ražotājiem vai piegādātājiem tiešas patērētāju izvēles sistēmas ietvaros.

Apdraudējuma risku bērna fiziskai un emocionālai integritātei mazināšana

* Iztrūkst atbalsta sistēmas ģimenēm, kur bērnu/-s audzina viens pieaugušais. Īpaša uzmanība Pamatnostādnēs ir vērsta uz nepilngadīgo māšu situāciju, kuras pārsvarā vienas audzina savu/s bērnus, bet mērķagrupas atbalstam nav paredzētu konkrētu rīcību.
* Bērnu fiziskās integritātes apdraudējuma mazināšana ir skatīta šauri caur bērnu mājās gūto traumatismu, taču bērnu mājās gūtās traumas ir dominējošais traumatisma avots tikai jaunākajās vecuma grupās.
* Domājot par šī mērķa tālāku attīstību, svarīga ir izpratne par iekļaujošu izglītību un tās nodrošināšanu, risinot ģimeņu, kurās ir bērni ar funkcionālajiem traucējumiem, kā arī pašu bērnu vajadzības. Pedagogiem trūkst sagatavotības strādāt ar bērniem ar īpašajām vajadzībām, funkcionālajiem traucējumiem. Asistentu skaits (asistenta pakalpojumsizglītojamajiem ar speciālām vajadzībām, kuri integrēti vispārējās izglītības iestādēs) neatspoguļo reālo vajadzību pēc pakalpojuma.

## **1.4. Ģimenes stabilitāte.**

Apakšmērķis: mazināt destabilizējošos faktorus.

Dati par vardarbības ģimenē gadījumiem, to samazināšanos vai pieaugumu, var tikt interpretēti dažādi, tomēr ziņojumu skaita pieaugums par ģimenē notiekošiem vardarbības gadījumiem ir uzskatāms par pozitīvu tendenci, jo tas liecina par speciālistu spējām vardarbību atpazīt, par cietušo lielāku uzticēšanos speciālistiem un par aizsardzības sistēmas efektivitāti. Jāņem vērā, ka pārskata periodā Pamatnostādnēs definēto rādītāju attiecībā uz vardarbības gadījumiem kvalitāti ietekmēja gan izmaiņas uzskaites kārtībā, gan izmaiņas normatīvajos aktos, tādēļ nevar viennozīmīgi salīdzināt 2009. un 2013.gada datus un konstatēt kāda radītāja pieauguma vai samazināšanas tendences[[30]](#footnote-30).

13.attēls

Rīcības virziena politikas rezultātu sasniegšanas pakāpe[[31]](#footnote-31)

*Avots: Avots: SIA “SAFEGE Baltija” (2018) Pētījums “Ģimenes valsts politikas pamatnostādņu 2011.-2017.gada ex-post novērtējums”, 208.lpp.*

Pārskata periodā netika novērota pieauguma tendence ierosināto krimināllietu skaitā par nodarījumu pret tuviniekiem, tas skaidrojams ar ieviesto pagaidu aizsardzības pret vardarbību mehānismu un tā efektivitāti. Pārskata periodā vērojams būtisks samazinājums to personu skaitā, kuras ieguva traumas vardarbības ģimenē dēļ un vērsušās stacionārajās iestādēs. Vienlaikus kopējais reģistrā reģistrēto traumu samazinājums ir jāvērtē kontekstā ar to, ka stacionārā ārstēto pacientu skaitam Latvijā ir vispārēja tendence samazināties, bet ambulatoros gadījumus nereģistrē (skatīt 13.attēlu).

Pretēji plānotajam ir pieaudzis to gadījumu skaits, kad vecākiem pārtrauc aizgādības tiesības, jo ir konstatēta vecāku vardarbība pret bērnu. Šī tendence norāda uz to, ka daudz aktīvāk nepieciešams attīstīt preventīvos pasākumus, tai skaitā piedāvāt vecākiem izglītojošos pasākumus.

Attiecībā uz apmācīto speciālistu skaitu, datos ir iekļauti tikai tie speciālisti, kuri par valsts budžeta līdzekļiem ir apguvuši 40 stundu vai 24 stundu kursu par speciālajām zināšanām bērnu tiesību aizsardzības jomā. Vienlaikus pārskata periodā speciālistu apmācības tika īstenotas arī par pašvaldību budžeta līdzekļiem, kursi par bērnu tiesībām un vardarbības novēršanu tika iekļauti augstskolu programmās kā obligātie vai izvēles kursi (Valsts policijas koledža un Latvijas Universitāte), tādejādi faktiski apmācīto speciālistu skaits ir lielāks.

Rehabilitācijas pakalpojumi, it īpaši institūcijā, pārskata perioda beigās tika nodrošināti lielākam no prettiesiskām darbībām cietušo bērnu skaitam nekā pārskata perioda sākumā, pieauga arī pavadoņu skaits, jo līdz 2015.gadam, kad ieviesa valsts apmaksātu rehabilitāciju no vardarbības cietušām pilngadīgām personām, tā bija vienīgā iespēja, kā no vardarbības ģimenē cietušajiem nodrošināt nepieciešamu palīdzību. Līdz ar civilprocesuālas pagaidu aizsardzības pret vardarbību ieviešanu 2014.gadā un valsts apmaksāto rehabilitācijas pakalpojumu ieviešanu no vardarbības cietušām pilngadīgām personām un vardarbību veikušām personām 2015.gadā valstī ir vairāk iespēju, kā pasargāt no vardarbības ģimenē cietušos, un krīzes centru pakalpojumi vairs nav vienīgā alternatīva.

Pārskata periodā publicēto pētījumu dati norāda uz visai augstu vardarbības ģimenē līmeni, kā arī uz augstu vardarbības toleranci. Latvija ir viena no ES dalībvalstīm, kurā vardarbība pret sievietēm un vardarbība ģimenē ir īpaši izplatīta - no partnera vardarbības vismaz reizi dzīvē ir cietusi katra trešā sieviete, katrā otrajā sievietes slepkavībā Latvijā ir vainojams tuvinieks, bet katram trešajam vardarbības upuris dzīvo kaimiņos. Tikai 17% cietušo par piedzīvoto vardarbību paziņojušas policijai. Vienlaikus katrs trešais Latvijas iedzīvotājs uzskatīja, ka vardarbība ir privāta lieta, vairāk nekā puse bija pārliecināta, ka vardarbību izprovocē pašas cietušās, un 40% uzskatīja, ka sievietes izdomā vai pārspīlē apgalvojumus par vardarbību. Lai mazinātu sabiedrības iecietību pret vardarbību, 2017.gadā LM kopā ar sadarbības partneriem uzsāka izpratnes veidošanas kampaņu par nulles toleranci attiecībā uz vardarbību pret sievietēm “Vardarbībai patīk klusums”. Kampaņas ietvaros tika realizēta virkne aktivitāšu, tai skaitā, informatīvā un izglītojošā kampaņa medijos "Sitieni starp kaimiņiem un savējiem skar arī tevi", tika sagatavoti informatīvi un uz dažādām sabiedrības grupām vērsti video, audio un animācijas klipi, sniegts atbalsts un juridiskas konsultācijas no vardarbības cietušām sievietēm u.c.

**Pētījumā paustie secinājumi par Pamatnostādņu rīcības virziena īstenošanu**

* Būtiska ir šī rīcības virziena implicītās[[32]](#footnote-32) politikas iezīme, kas attiecīgi rada grūtības koordinējošā institucionālā elementa noteikšanā un visu iesaistīto pušu izpratnē par katras iesaistītās puses uzdevumiem un atbildību.
* Šī rīcības virziena ietvaros notikušās aktivitātes un vardarbības ģimenē rīcībpolitisko jautājumu esamība politiskajā dienaskārtībā ir īstenota vairāk pateicoties ārējam spiedienam un tam, ko politikas veidošanā dēvē par „iespēju logu” *(window of opportunity*[[33]](#footnote-33)). Ārējo faktoru ietekmi un vardarbības ģimenē un vardarbības pret sievietēm un bērniem problemātikas nonākšanu publiskā diskursa līmenī, kā arī īstenoto politisko pasākumu pakāpi šī rīcības virziena realizēšanā atzīst visi intervētie iesaistīto pušu pārstāvji.
* Iepriekš īstenotās programmas ietvaros tika noteiktas trīs galvenās jomas, kurās nepieciešams aktīvi darboties, lai sasniegtu izvirzīto mērķi – (1) prevencija un profilakse, (2) vardarbības atpazīšana un atklāšana, (3) kā arī institūciju sadarbība palīdzības un rehabilitācijas pakalpojumu sniegšanā.[[34]](#footnote-34) No izvērtējuma konstatējams, ka šo jomu aktualitāte nav zudusi nevienā no punktiem, un tādējādi turpmākā rīcībpolitikas veidošanā šis universālais dalījums būtu saglabājams, attiecīgi plānojot katras jomas īstenošanu gan pēc procesa, gan tā koordinēšanas.
* Esošā rīcībpolitika ir vērtējama kā reaģējoša nevis proaktīva, lielāku uzmanību pievēršot vardarbības atpazīšanas un atklāšanas veicināšanai, kā arī rehabilitācijas sniegšanai, vismazāk uzmanības ir pievērsts vardarbības prevencei, kam ilgtermiņā var būt būtiska loma vardarbības mazināšanai.
* Lai arī ir veikta virkne pasākumu vardarbības atpazīšanas veicināšanai, tomēr vēl joprojām daudzu cilvēku uztverē vardarbība, kas notiek ģimenē, tiek vērtēta kā pieļaujama (vai pat normāla) parādība. Lielā mērā tas ir saistīts ar zināšanu trūkumu par citiem, nevardarbīgiem konfliktu risināšanas un bērnu audzināšanas veidiem. Ir nepieciešams sniegt zināšanas, kas samazinātu gan vardarbības tolerances līmeni, gan arī iemācītu rīkoties nevardarbīgi. Konfliktu risināšanas prasmju attīstība bērnudārzā un skolā ir virziens, kam ilgtermiņā var būt būtiska ietekme uz sabiedrības prasmēm nevardarbīgu strīdu risināšanai. Šo virzienu plaši izmanto Skandināvijā, pievēršot pastiprinātu uzmanību bērnu un jauniešu prasmēm risināt konfliktus nevardarbīgā veidā.
* Vardarbības atpazīšana un problēmas izpratne jāveicina arī speciālistu vidū – veselības aprūpes, tiesībsargājošo iestāžu darbinieku u.c. Nepieciešams nodrošināt vienoti augstu visu speciālistu zināšanu līmeni, kā arī to, lai rīcība vardarbības ģimenē gadījumos būtu standartizēta, nevis atkarīga no iesaistīto speciālistu individuālām īpašībām, izpratnes vai vēlmes palīdzēt.
* Attīstot palīdzības un sociālās rehabilitācijas pakalpojumus, nepieciešams stiprināt arī institūciju sadarbību, kas līdz šim ir bijis viens no vājākajiem vardarbības novēršanas politikas īstenošanas posmiem, jo gadījumu risināšanā var būt iesaistītas daudzas institūcijas un dažādu nozaru speciālisti, kuru sadarbība ir vāji koordinēta.
* Ir stiprināma un atbalstāma mediācijas institūta ieviešana Latvijā, tomēr mediācija vardarbības ģimenē gadījumos bez iepriekšēja individuāla darba ar varmāku un cietušo nav pieļaujama.[[35]](#footnote-35)
* Ir nepieciešama padziļināta izpratne un diskusijas par bērna labāko interešu konceptu un ievērošanas principu visu speciālistu darbā, gan runājot par bērna situāciju īstermiņā, gan ilgtermiņā.
* Visu iesaistīto pušu pārstāvji atzīst nepieciešamību pēc regulārām un mērķtiecīgām informatīvajām kampaņām vardarbības mazināšanai. Ir jāpilnveido sabiedrības zināšanas par vardarbības ģimenē riskiem un pazīmēm, kā arī jāinformē par iestādēm, kurās ir iespējams saņemt atbalstu vardarbības gadījumos. Nepieciešams attīstīt instrumentus, kā vairot sabiedrības izpratni un veicināt nulles tolerances izplatību pret dažāda veida vardarbību ģimenē. Risinot problēmas, kas saistītas ar vardarbību ģimenē, nepieciešams mazināt arī sabiedrībā pastāvošos stereotipus, jo sabiedrības attieksme var ļoti lielā mērā noteikt to, vai cietušais iedrošināsies ziņot par vardarbības gadījumu un tiks atbalstīts kopienā, savukārt pieejamo pakalpojumu klāsts ar noteiktām darbības vadlīnijām un operatīvu dažādas institūcijas pārstāvošo profesionāļu iesaistīšanos ļaus gan vardarbībā cietušajai, gan vardarbību veikušajai personai saņemt nepieciešamo.
* Dati par vardarbību ir apzināti un tiek apkopoti, tomēr līdz šim nav ticis pilnībā izvērtēts, kādi dati ir nepieciešami rīcībpolitikas veidošanai un kādi ir uzkrāto datu izmantošanas mērķi. Līdz ar to, politikas veidotājiem nepieciešams definēt ne tikai kādi dati ir vācami, bet arī formulēt to izmantošanas mērķus. Tas visām iesaistītajām pusēm ļaus ne tikai izprast dažādu datu apzināšanas un apkopošanas lomu, bet arī vērtēt apstākļus, kas ietekmē datu izmaiņas, un analizēt konkrētas intervences rezultātus.
* Nepieciešams izvērtēt vardarbības gadījumu un pakalpojumu ietveršanu sociālo pabalstu administrēšanas sistēmā (SOPA). Šāda moduļa izveide ir saistīta ar izmaksām un šī iekļaušanu normatīvajā regulējumā, tāpēc būtu nepieciešams papildus veikt izmaksu-ieguvumu analīzi, lai apzinātu ne tikai indikatīvās izmaksas, bet arī novērtētu ilgtermiņa ieguvumus.
* No esošajiem datiem nav identificējams atkārtotu vardarbības gadījumu skaits, kā arī nav konstatējams, kāds īpatsvars no personām atkārtoti nonāk institūciju redzeslokā, un tādējādi ir problemātiski izvērtējama konkrēto atbalsta pasākumu ietekme vardarbības situāciju mazināšanā vai novēršanā. Dati par recidīva gadījumiem ļautu precīzāk apjaust problēmas mērogus un mērķtiecīgāk novirzīt resursus darbam ar ģimenēm – gan cietušajiem, gan vardarbību veikušām personām.

## **1.5. Ārpusģimenes aprūpe**

Apakšmērķis: panākt, ka pēc ārpusģimenes aprūpes pakalpojuma saņemšanas bērns ir apguvis sociālās prasmes un ir spējīgs kļūt par pilnvērtīgu sabiedrības locekli ar neizkropļotu izpratni par ģimeni, tās dibināšanu, vecāku lomu tajā un bērnu audzināšanu.

Pētījuma ietvaros apkopotā informācija par Pamatnostādnēs noteikto politikas rezultātu sasniegšanu ārpusģimenes aprūpes jomā liecina, ka gandrīz visi noteiktie rādītāji ir sasniegti un ka ir vērojama pozitīva tendence gan attiecībā uz ārpusģimenes aprūpē esošo bērnu skaita vecuma grupā 0-17 samazinājumu, gan aizbildnībā un audžuģimenēs (ģimeniskā vidē) dzīvojošu bērnu skaita attiecībā pret visiem bērniem, kas ir ārpusģimenes aprūpē, pieaugumu (skatīt 14.attēlu).

14. attēls

Rīcības virziena politikas rezultātu sasniegšanas pakāpe[[36]](#footnote-36)

*Avots: SIA “SAFEGE Baltija” (2018) Pētījums “Ģimenes valsts politikas pamatnostādņu 2011.-2017.gada ex-post novērtējums”, 234.lpp.*

Ārpusģimenes aprūpes institūcijās ievietoto bērnu skaits uz 2017.gada 31.decembri - 15%. Analizējot datus par adopciju, redzams, ka ir pieaudzis kopējais adoptētāju skaits, kā arī samazinājies adoptēto bērnu uz ārvalstīm īpatsvars, tomēr adoptēto bērnu Latvijā īpatsvars ir palicis nemainīgs 2014.gada rezultātu līmenī.

15.attēls

Ārpusģimenes aprūpē esošo bērnu skaita izmaiņas, 2009.-2017.gads

*Avots: VBTAI dati*

Analizējot bērnu skaita izmaiņu dinamiku dažādos ārpusģimenes aprūpes veidos 2009.-2017.gadā, ir redzams, ka ir samazinājies ārpusģimenes aprūpes institūcijas ievietoto bērnu skaits, kā arī samazinājies aizbildņu ģimenēs ievietoto bērnu skaits un adoptēto bērnu skaits kopumā, lai gan adoptēto bērnu skaits Latvijā ir nedaudz pieaudzis (skatīt 15.attēlu).

Lai gan sasniegtie rādītāji liecina par pozitīvām tendencēm, tomēr jānorāda, ka ievērojami uzlabojumi Pamatnostādnēs noteikto politikas rezultātu sasniegšanā ir vērojami tieši Pamatnostādņu īstenošanas beigu posmā, t.i., 2016.-2017.gadā, ko ir sekmējuši dažādi iekšējie un ārējie faktori, uz ko pētniekiem norāda arī jomas eksperti, tostarp, kā viens no pozitīvajiem faktoriem problēmas risināšanā tiek norādīts - jautājuma aktualizācija politiskajā dienaskārtībā.

Tāpat pozitīvs faktors – koncepcija “Par adopcijas un ārpusģimenes aprūpes sistēmu pilnveidošanu” (atbalstīta ar Ministru kabineta 2015.gada 9.marta rīkojumu Nr.114), ar kuras palīdzību tika aktualizēti bērnu ārpusģimenes aprūpes un adopcijas jautājumi, kā arī problēmas risinājumi. Atbilstoši plānošanas dokumentā paredzētajiem risinājumiem 2017.gadā valsts budžetā tika rasts papildus finansējums bez vecāku gādības esošo bērnu atbalstam - piešķirti 4,9 milj. euro, gan palielinot pabalstu aizbildnim par bērna uzturēšanu minimālo uzturlīdzekļu apmērā: 95 euro par bērnu līdz 6 gadiem un 114 euro par bērnu no 7-17 gadiem, gan palielinot atbalstu adoptētājiem bērna kopšanas pabalsta apmērā jeb 171 euro. Tāpat adoptētājiem no 2017.gada tiek apmaksāts 10 dienu atvaļinājums, ja adoptējamais bērns ir vecumā līdz 3 gadiem, kā arī ir lielākas sociālās apdrošināšanas iemaksas par pirmsadopcijas periodu.

Vienlaikus kā pozitīvais faktors jāmin ES fondu finansējums un LM īstenotais projekts „Deinstitucionalizācija”, kura ietvaros ar ES fondu finansējuma atbalstu pašvaldībās tiek pilnveidots pakalpojumu klāsts, lai bērni, kas šobrīd dzīvo bērnu sociālās aprūpes iestādēs, varētu augt ģimeniskā vai tai pietuvinātā vidē. Tomēr deinstucionalizacijas projekta īstenošanas aizkavēšanās dēļ nav īstenoti tie pasākumi, kuri vērsti uz personu, kuras ikdienas darbā saskaras ar ārpusģimenes aprūpē esošajiem bērniem, izglītošanu, kā arī ģimeniskas vides ārpusģimenes aprūpes iestādēs, optimizējot iestāžu un bērnu grupu lielumu, veidošanu.

Pamatnostādņu īstenošanas periodā visgrūtāk ir veicies ar jauniešu sagatavošanu dzīvei pēc ārpusģimenes aprūpes un personu, kuras ikdienas darbā saskaras ar ārpusģimenes aprūpē esošajiem bērniem, izglītošanu. Šo pasākumu īstenošanu negatīvi ir ietekmējusi deinstucionalizācijas projekta īstenošanas aizkavēšanās, kā arī cilvēkresursu kapacitātes jautājums sociālajā jomā. Eksperti arī norāda, ka pašvaldību sociālajos dienestos un to struktūrvienībās strādājošo speciālistu apmācības un pārkvalifikācija kopumā neatrisina sabiedrībā balstīta sociālā pakalpojuma nodrošināšanai nepieciešamo cilvēkresursu iespējamo trūkumu. Tāpēc nepieciešami sistēmiski un kompleksi problēmas risinājumi.

Statistikas datu dinamika liecina, ka audžuģimeņu un adoptētāju skaitam ir tendence palielināties, bet samazinās aizbildņu skaits (skatīt 16.attēlu).

16. attēls

Ārpusģimenes aprūpes formu skaita izmaiņas, 2009.-2017.gads

*Avots: VBTAI dati*

Eksperti norāda, ka ārpusģimenes aprūpē dzīvojošiem bērniem, kuri pilnībā vai uz laiku ir zaudējuši vecāku aprūpi, alternatīvas aprūpes sistēmas pamatā jābūt bērna palikšanai savas paplašinātās ģimenes lokā, nezaudējot saikni ar radiniekiem, ikdienas dzīvi un atbalsta sistēmām, t.i., aizbildnību. Tāpēc paralēli audžuģimeņu kustības attīstībai nepieciešams paplašināt atbalstu aizbildņiem – atbalsta grupas, individuālais atbalsts, apmācības, sociālais darbs ar ģimeni un bērniem. Būtiski ir mainīt fokusu no īstermiņa aprūpētāja uz ilgtermiņa[[37]](#footnote-37).

Lai gan aizbildnība uzskatāma par prioritāri nodrošināmu bērna aprūpes formu, aizbildnībai kā risinājumam Pamatnostādņu periodā pievērsta tikai pastarpināta uzmanība. Lai gan *audžuģimene* ir starptautiski atzīta par visatbilstošāko ģimenes vides ekvivalentu bez vecāku gādības palikušiem bērniem, tomēr nākotnē jāmeklē risinājumi, kā pilnveidot ilgtermiņa risinājumus aizbildnībā un adopcijā. Tomēr ekspertu viedokļi šajā jautājumā ir atšķirīgi, piemēram, adopcija ne vienmēr tiek atzīta par labāko risinājumu bērnam[[38]](#footnote-38).

Vērtējot rezultatīvo rādītāju – *ar valsts finansiālo atbalstu izveidoto “Jauniešu māju” skaits ārpusģimenes aprūpes institūcijās*, secināms, ka tas ir sasniegts jau Rīcības plāna „Ģimenes valsts politikas pamatnostādnes 2011. – 2017.gadam” īstenošanai 2012. –2014.gadam” ietvaros, kad līdz 2014.gada beigām valstī bija izveidotas 11[[39]](#footnote-39) “jauniešu mājas” - (dzīvokļi), kur bērns spēj apgūt zināšanas un prasmes personīgā budžeta plānošanai, mājsaimniecības vadīšanā, sevis aprūpei un tamlīdzīgi, jo tas ir būtisks priekšnoteikums sekmīgai patstāvīgas dzīves uzsākšanai. Ar 2014.-2020.gada ES fondu atbalstu pārskata periodā bija plānots izveidot vēl 35 „jauniešu mājas”, tomēr šo rādītāju nav izdevies sasniegt, jo ir aizkavējusies LM īstenotā ES fondu finansētā projekta „Deinstitucionalizācija” ieviešana, kura ietvaros ar ES fondu finansējuma atbalstu pašvaldībās plānots pilnveidot pakalpojumu klāstu, lai bērni, kas šobrīd dzīvo bērnu sociālās aprūpes iestādēs, varētu augt ģimeniskā vai tai pietuvinātā vidē. 2016.gada 20.decembrī tika pieņemti Ministru kabineta noteikumi Nr.871 “Darbības programmas "Izaugsme un nodarbinātība" 9.3.1. specifiskā atbalsta mērķa "Attīstīt pakalpojumu infrastruktūru bērnu aprūpei ģimeniskā vidē un personu ar invaliditāti neatkarīgai dzīvei un integrācijai sabiedrībā" 9.3.1.1. pasākuma "Pakalpojumu infrastruktūras attīstība deinstitucionalizācijas plānu īstenošanai" pirmās un otrās projektu iesniegumu atlases kārtas īstenošanas noteikumi”, kas paredz nosacījumus finansējuma plānošanai un izmantošanai t.sk. „jauniešu māju” izveidei.

Lai uzlabotu pašvaldību bērnu ārpusģimenes aprūpes iestāžu darbinieku zināšanas un prasmes sagatavot bērnus dzīvei pēc ārpusģimenes aprūpes beigām, tika īstenoti vairāki ikgadēji pasākumi, kas ietilpst iestāžu kompetencē, kā arī vienreizēji pasākumi, kas vērsti uz bērnu aprūpes iestādēs strādājošo zināšanu un kompetences celšanu. Piemēram, VBTAI ikgadēji organizējusi seminārus bērnu ārpusģimenes aprūpes iestāžu vadītājiem, kā arī VBTAI, veicot padziļinātās bērnu tiesību ievērošanas pārbaudes un tematiskās pārbaudes, sniegusi rekomendācijas iestādēm, t.sk. par prasmēm sagatavot bērnus dzīvei pēc ārpusģimenes aprūpes beigām. Savukārt Latvijas SOS Bērnu ciematu asociācija 2016.gadā īstenojusi starptautisku projektu "Bērnu aprūpē strādājošo speciālistu apmācība", kura ietvaros izstrādāta apmācību rokasgrāmata bērnu alternatīvajā aprūpē strādājošiem speciālistiem “Bērnu tiesību īstenošana". Latvijā projekta apmācībās piedalījušies speciālisti, kuri strādā bērnu aprūpes jomā bērnu aprūpes iestādēs pašvaldībās un valsts sociālās aprūpes centros, kā arī pašvaldību sociālo dienestu un bāriņtiesu darbinieki. Tāpat 2017.gadā nodrošinātas radošās darbnīcas bāriņtiesu un sociālo dienestu darbiniekiem "Bērnu tiesību nodrošināšana deinstitucionalizācijas kontekstā", kurās apmācīti bāriņtiesu un sociālo dienestu sociālie darbinieki. Tomēr pašvaldību bērnu ārpusģimenes aprūpes iestāžu darbinieku zināšanas un prasmes sagatavot bērnus dzīvei pēc ārpusģimenes aprūpes beigām jāturpina pilnveidot, ko apliecina plānošanas reģionu izstrādāto Deinstitucionalizācijas plānu ietvaros veiktā situācijas analīze[[40]](#footnote-40), jo:1) lielākā daļa bērnu, bērnu, kas saņem sociālos pakalpojumus bērnu aprūpes iestādēs ir pusaudži vecumā no 12 līdz 18 gadu vecumam;

2) lai nodrošinātu ģimeniskai videi pietuvinātu pakalpojumu un jauniešu māju darbību atbilstoši pašvaldību plānotajam mērķa grupas personu skaitam, nepieciešams piesaistīt papildu speciālistus, kā arī veikt plaša spektra apmācības sabiedrībā balstītu sociālo pakalpojumu sniedzējiem pašvaldībās.

Lai nodrošinātu pašvaldību sociālo dienestu regulāru pilngadību sasnieguša bērna uzraudzību vai vajadzību apzināšanu un attiecīgi nodrošinātu nepieciešamos atbalsta pasākumus vismaz 2 gadus pēc ārpusģimenes aprūpes beigšanās, tika veikti grozījumi [Sociālo pakalpojumu un sociālās palīdzības likumā](https://likumi.lv/ta/id/288297-grozijumi-socialo-pakalpojumu-un-socialas-palidzibas-likuma), kas paredz, ka pašvaldības sociālajam dienestam pēc tam, kad saņemta informācija par bāreņa vai bez vecāku gādības palikuša bērna pilngadību un ārpusģimenes aprūpes beigšanos, ir pienākums izvērtēt minētās personas vajadzības un resursus un tai pēc patstāvīgas dzīves uzsākšanas sniegt nepieciešamos atbalsta pasākumus, kā arī vismaz divus gadus pēc patstāvīgas dzīves uzsākšanas novērtēt personas sociālās situācijas izmaiņas.

Eksperti, novērtējot uzdevuma izpildi, norāda, ka šai jomai atbalsts ir bijis nepietiekošs un nav pievērsta nepieciešamā uzmanība „šī ir vispamestākā no visām jomām. Realitātē uzsākt dzīvi 18 gados - jaunieši nav gatavi to darīt.”[[41]](#footnote-41)

Turklāt apkopotā informācija apliecina, ka daļa bērnu vairākkārt piedzīvojuši gan bērnu aprūpes iestādes, gan audžuģimeņu, gan aizbildņu maiņu. Tā kā lielākajai daļai bērnu vecāki ir dzīvi, pastāv iespējamība veicināt bērna atgriešanos bioloģiskajā ģimenē. Tādējādi secināms, ka nepieciešams intensīvs un mērķorientēts sociālais darbs ar bērnu bioloģiskajām ģimenēm. Plānošanas reģionu izstrādātajos deinstucionalizācijas plānos akcentēts, ka, lai pēc iespējas novērstu bērna izņemšanu no ģimenes, būtiski ir attīstīt kopienas pakalpojumus ģimenēmar vidējiem un augstiem riskiem. Kopienas pakalpojumi riska ģimenēm ietver:

* pašvaldības sociālā dienesta sociālo darbu ar ģimenēm un bērniem;
* darbu ģimenes atbalsta un krīzes centros, t.sk. ar iespējām specializēties (vecāku atkarības, vardarbība, garīgas attīstības traucējumi);
* vecāku atbalsta un izglītojošās programmas (vecāku spēju izvērtēšanai, atbalstam krīzes situācijās, jaunu prasmju apguvei bērna audzināšanā);
* sociālo darbu ar atkarīgajiem un specifiskas programmas vecākiem ar atkarībām;
* ģimenes asistentu, atbalsta ģimeņu pakalpojumus, kā arī agrīnu intervenci.

Papildus tam atbalsts vajadzīgs ģimenei un bērnam arī krīzes situācijās vai gadījumos, kad bērnam un/vai vecākiem ir smagi funkcionāli traucējumi, garīga rakstura traucējumi vai uzvedības traucējumi.

Prakse norāda likumsakarību –, attīstot un nodrošinot kopienas pakalpojumus riska ģimenēm, samazinās to bērnu skaits, kuri tiek izņemti no ģimenes. Attīstot daudzveidīgus, mērķtiecīgus, īstermiņa un ilgtermiņa kopienas pakalpojumus riska ģimenēm, vecākiem ar atkarības problēmām, sociālo un ikdienas prasmju grūtībām, kā arī, nodrošinot modernas pieejas sociālā darbā ar bioloģisko ģimeni un uzlabojot ģimenes saskarsmi ar bērnu, varētu palielināt to bērnu skaitu, kuri atgriežas bioloģiskajā ģimenē. Turklāt svarīgi, ka atbalsta pakalpojumi tiek nodrošināti, tiklīdz pašvaldības sociālie darbinieki konstatējuši bērnu aprūpes problēmas, vecāku atkarības, psihiskās veselības traucējumus, vardarbību, ikdienas dzīves vai bērnu audzināšanas prasmju trūkumu.

**Pētījumā paustie secinājumi par Pamatnostādņu rīcības virziena īstenošanu**

* Novērtējot Pamatnostādnēs noteikto mērķu “1) panākt, ka pēc ārpusģimenes aprūpes pakalpojuma saņemšanas bērns ir apguvis sociālās prasmes un ir spējīgs kļūt par pilnvērtīgu sabiedrības locekli ar neizkropļotu izpratni par ģimeni, tās dibināšanu, vecāku lomu tajā un bērnu audzināšanu” un “2) veicināt adopciju” sasniegšanu, jāsecina, ka tie ir sasniegti tikai daļēji, turklāt lielākais uzsvars ir bijis uz pasākumiem, lai veicinātu bērnu nonākšanu uzņemošajās ģimenēs, veicinot tādas ārpusģimenes aprūpes formas kā audžuģimenes un adopcija.
* Audžuģimeņu un adoptētāju skaitam ir tendence palielināties, bet samazinās aizbildņu skaits. Ir pieaudzis kopējais adoptētāju skaits, kā arī samazinājies adoptēto bērnu uz ārvalstīm īpatsvars, tomēr adoptēto bērnu Latvijā īpatsvars ir palicis nemainīgs 2014.gada rezultātu līmenī.
* Ārpus ģimenes aprūpes jomai tieši pēdējo gadu laikā tiek pievērsta liela uzmanība, piesaistot problēmu risināšanai gan ES finansējumu, gan īstenojot dažādas iniciatīvas, lai aktivizētu sabiedrības atbalstu un sekmētu ārpusģimenes aprūpē esošo bērnu nonākšanu ģimenē.
* Paralēli audžuģimeņu kustības attīstībai nepieciešams paplašināt atbalstu aizbildņiem – atbalsta grupas, individuālais atbalsts, apmācības.
* Nepieciešams intensīvs un mērķorientēts sociālais darbs ar bērnu bioloģiskajām ģimenēm, lai veicinātu ģimenes atkalapvienošanos.
* Nepieciešama fokusa maiņa no īstermiņa aprūpētāja (audžuģimene) uz ilgtermiņa (aizbildnība, adopcija).
* Ārpusģimenes aprūpes iestādēs esošie jaunieši nav pietiekami izglītoti un apmācīti patstāvīgas dzīves uzsākšanai pēc ārpusģimenes aprūpes iestādes atstāšanas.
* Ne visās pašvaldībās tiek veikts pilnvērtīgs profilaktiskais darbs, lai pēc iespējas samazinātu risku problēmsituāciju attīstībai ģimenēs.

# **Kopsavilkums un priekšlikumi ģimenes valsts politikas attīstībai turpmākajos gados**

Kopsavilkums[[42]](#footnote-42)

Pamatnostādņu īstenošanas uzsākšanas laika periods raksturīgs ar būtisku samazinājumu atbalstam ģimenēm ar bērniem, kas, lai gan solidārs pret visām ģimenēm, īpaši skāra nabadzības riskam pakļautās ģimenes. Pakāpeniski, līdz ar visai augstiem emigrācijas un zemiem dzimstības rādītājiem, demogrāfiskie jautājumi kļuva arvien aktuālāki arī politiskajā dienaskārtībā. Uzlabojoties valsts ekonomiskai situācijai no vienas puses un ievērojami paaugstinoties izpratnei par šo problemātiku politiskā līmenī, Pamatnostādņu īstenošanas noslēdzošajos gados atbalsts ģimenēm ar bērniem ir būtiski palielinājies, tiesa, ievērojami – tieši pabalstu jomā.

Pārskata periodā ir vairākkārt pārskatīts un palielināts valsts materiālais atbalsts ģimenēm ar bērniem - veikta ģimenes valsts pabalsta apmēra palielināšana, valsts atbalsta apgādnieku zaudējušiem bērniem palielināšana, pilnveidoti ģimenes valsts pabalsta un vecāku pabalsta saņemšanas nosacījumi, palielināta vecāku pabalsta saņēmēju un bērna kopšanas pabalsta saņēmēju sociālā aizsardzība. Lai attīstītu ģimeniskā vidē (aizbildņi, audžuģimenes) balstītus ārpusģimenes aprūpes pakalpojumus un panāktu, ka bērni dzīvo labvēlīgā ģimeniskā vai tai pietuvinātā vidē, pilnveidota adoptētāju un ārpusģimenes aprūpes atbalsta sistēma – palielināti pabalstu un atlīdzību apmēri (aizbildnim par bērna uzturēšanu, audžuģimenei bērna uzturam, audžuģimenei par pienākumu pildīšanu, par adoptējamā bērna aprūpi),  paaugstināta adoptētāju un audžuģimeņu sociālā aizsardzība. Pārskata periodā ir aktualizēta vardarbības ģimenē problemātika.

Līdztekus valsts un pašvaldību sniegtajam atbalstam ir piesaistīts ES fondu un ārvalstu finanšu instrumentu līdzfinansējums uz ģimenes politikas pamatnostādnēs noteikto mērķu sasniegšanu un tādu būtisku jautājumu risināšanai kā deinstitucionalizācija, vardarbības pret bērnu un vardarbības ģimenē mazināšana, bērnu līdzdalības veicināšana, darba un ģimenes dzīves savienošana.

Lai gan NAP2020 rezultātu novērtējumā 2017.gadā pozitīvi vērtēta rādītāju virzība uz nosprausto mērķu sasniegšanu ģimenes politikas jomā, viedokļu līderi un eksperti politikas attīstību vērtē kritiski. Iemesli kritiskajam vērtējumam ir nepilnības ģimeņu ar bērniem atbalsta sistēmā, jauno ģimeņu emigrācija uz ārvalstīm, ekonomiskā nestabilitāte un nedrošība, sociālo transfertu atšķirīgā ietekme uz dažādu ienākumu grupu ģimenēm.

Priekšlikumi ģimenes valsts politikas attīstībai turpmākajos gados

Pamatnostādņu izvērtēšanas procesā nav identificētas tādas problēmas, kuru risināšanai būtu noteikti jauni politikas mērķi un attīstības virzieni. Līdz ar to nākamajam politikas plānošanas periodam ir izstrādājams plāns, nosakot veicamos uzdevumus Pamatnostādnēs noteikto rīcības virzienu ietvaros un vienlaikus vērtējot Pētījumā ietverto priekšlikumu turpmākajai politikai iekļaušanu plānā:

1. Rīcības virziens - “Ģimenes dibināšana un laulība”

- Tautas skaitīšanā ietvert ziņas par ģimenēm atbilstīgi sociālajai realitātei, ietverot ziņas par dažādiem ģimeņu tipiem, jo īpaši postnukleārajām un transnacionālajām ģimenēm;

- Nepieciešams veidot konstruktīvus risinājumus, lai secīgi un pēctecīgi nonāktu pie tādu ģimenes jēdziena un mērķgrupu traktējuma, kas atbilst mūsdienu ģimeņu formu un tipu daudzveidībai un, kā norādīts pamatnostādnēs „aizsargājot un sniedzot atbalstu un tiesisko aizsardzību ģimenēm vai indivīdiem, nav pieļaujama nekāda diskriminācija pēc ģimenes modeļa”;

- Nepieciešams izvērtējums attiecībā uz pakalpojumu pieejamību sadalījumā pēc ģimeņu tipiem, jo īpaši dalījumā pēc laulībā un kopdzīvē bez laulību reģistrācijas dzīvojošām ģimenēm. Pakalpojumu pieejamības kontekstā padziļināti jāanalizē arī viena vecāka ģimenes;

- Ģimenes politikā jāintegrē mērķi un pasākumi, lai nodrošinātu nereģistrētā kopdzīvē dzīvojošu pāru un viņu bērnu tiesisko aizsardzību, vismaz sākotnēji vienojoties par nereģistrētas kopdzīves regulējuma mērķa grupas noteikšanu;

- Nepieciešama diskusija un praktisko instrumentu izvērtējums ģimenes un laulības tematikas integrācijai izglītības saturā kontekstā ar mūsdienu dzīves realitāti un bērnu interešu aizsardzību;

2. Rīcības virziens - “Ģimenes dzīves plānošana un bērna ienākšana ģimenē”

2.1.Atbalsts ģimenēm ar bērniem nodokļu atvieglojumu un pakalpojumu veidā:

- Jāgarantē iedzīvotājiem, jo īpaši ģimenēm ar bērniem faktiski definētais valsts pakalpojumu grozs neatkarīgi no dzīves vietas (veselības aprūpes, izglītības pakalpojumi, bērna uzraudzības pakalpojumi);

- Rekomendējams turpināt IIN atvieglojumu kā atbalsta instrumenta ģimenēm ar bērniem pilnveidošanu (piemēram, situācijā, kad ģimenē aug trīs un vairāk bērni, jāsniedz iespēja atvieglojumus par apgādājamiem „sadalīt arī pa daļām” starp abiem vecākiem, lai nodokļu atvieglojumus ģimene varētu izmantot pilnā apmērā; tēvs un māte IIN nodokļa atvieglojumus saņem katrs par diviem bērniem, vai arī viens no vecākiem, kuram lielāki ienākumi, par trīs bērniem, bet otrs par vienu, vai arī solidāri saņem abiem pienākošos atvieglojumu, sadalot to vienādās daļās);

2.2.Atbalsts mājokļu jomā:

- Jāmeklē risinājumi, lai sniegtu pilnvērtīgu atbalstu īpaši daudzbērnu ģimenēm. (piemēram, speciāli izveidotas, uz precīzām mērķgrupām fokusētas subsīdijas, kā garantija ne tikai pirmajai iemaksai, bet iespēja saņemt valsts atbalstu, rodoties grūtībām visā mājokļa kredīta atmaksas periodā);

- Būtiski nodrošinot Mājokļu garantiju programmas turpmāku darbību, rodot regulāru finansējumu šīs programmas turpmākai darbībai, katru gadu vismaz 7 milj. apmērā;

- Atbilstoši OECD rekomendācijām jāveicina īres dzīvokļu pieejamība, jo īpaši zemo izmaksu īres mājokļiem teritorijās ar pieaugošu nodarbinātību;

- Jāatjauno dzīvojamais fonds pašvaldībās, nodrošinot plašāku piedāvājumu par zemāku samaksu;

- Jāturpina dzīvojamo māju energoefektivitātes uzlabošanas pasākumi, tie jāplāno arī pēc 2022. gada, kad noslēgsies ESF atbalsta pasākumi;

- LM kā atbildīgajai institūcijai par ģimenes politikas plānošanu būtu jāvienojas par mājokļu politikas mērķiem, uzdevumiem un pasākumu iekļaušanu vai neizskatīšanu ģimenes politikas tvērumā;

-Jāatjauno regulāra Mājokļu monitoringa veikšana.

2.3. Bērnu traumatisma mazināšanai:

- Ieteicams vienoties par vadošo institūciju bērnu traumatisma jomas koordinēšanā, tā ievērojot labo praksi rīcībpolitikas plānošanā – nodrošinot horizontālo integrāciju un saskaņotību, paplašinātu politikas perspektīvu, kopīgas prioritātes, bet vienlaikus veicamo pasākumu nepārklāšanos.

- Jāizvērtē un pēc iespējas jānovērš faktori, kas kavē uzskaitīt un apkopot traumatismu raksturojošos datus.

- Nozīmīgi būtu veikt ietekmes izvērtējumu attiecībā uz veiktajām preventīvajām aktivitātēm, t.sk. topošo un esošo vecāku izglītošanu, bērnu traumatisma mazināšanai.

2.4. Seksuālās un reproduktīvās veselības risku ierobežošanai:

**-** Pastāvīgi jāaktualizē seksuālās un reproduktīvās veselības jautājumi, jo īpaši – preventīvi, neskatoties uz vispārējo viedokli sabiedrībā, ka informācija par seksuālās un reproduktīvās veselības jautājumiem ir visiem brīvi pieejama (internetā, masu medijos u.tml.);

- Papildus nepieciešams izvērtēt līdz šim īstenoto pasākumu ietekmi, lai turpmāk realizētu izmaksu un satura ziņā efektīvākos pasākumus seksuālās un reproduktīvās veselības risku mazināšanai;

- Rekomendējams izveidot visaptverošu atbalsta sistēmu perinatālās mirstības kontekstā. Primāri – vecākiem, kuriem nācies saskarties ar perinatālās mirstības jautājumiem (būtu jāsaņem atveseļošanās atvaļinājums, sociāli apdrošinātiem vecākiem - bērna pāragras zaudēšanas pabalsts (analogi faktam, ka sociāli apdrošināti vecāki saņem ar bērna piedzimšanu saistītus pabalstus), psihoemocionāla terapija un atbalsts), sekundāri – visai sabiedrībai (īstenojot informatīvas, izglītojošas aktivitātes par perinatālas mirstības jautājumiem);

3. Rīcības virziens - “Atbalsts vecāku pienākumu īstenošanai”

-Valsts finansiāls atbalsts bērnudārziem – “nauda seko bērnam”;

- Subsidēti bērnu uzraudzības pakalpojumi Latvijas uzņēmumos nestandarta darba laikā nodarbinātiem vecākiem. “Elastīga bērnu uzraudzības pakalpojuma nodrošināšana darbiniekiem, kas strādā nestandarta darba laiku” projektā iesāktā turpināšana. Pakalpojuma finansējuma sadale vienādi starp visām iesaistītajām pusēm – valsts, pašvaldības un vecāku sadarbība;

- Sabiedrības izpratnes veidošana (sociālā mārketinga kampaņa, izmantojot reklāmas un sabiedrisko attiecību instrumentus) par tēva lomu ģimenē, tēva nozīmi bērnu aprūpē, kā arī ģimeņu dažādību kopumā;

- Valsts atbalsts/finansējums pagarinātās dienas pieejamības nodrošināšanai pašvaldību izglītības iestādēs;

-Nodrošināt atbalstu ģimenēm, kuras aprūpē bērnus ar smagiem funkcionālajiem traucējumiem, samērojot atbalstu ar valsts piešķirto atbalstu specializētajām audžuģimenēm, kas rūpējas par bērniem ar smagiem funkcionālajiem traucējumiem, lai novērstu diskrimināciju attiecībā pret bērniem ar smagiem funkcionālajiem traucējumiem, kas aug bioloģiskās ģimenēs;

- Sekmētinformētību p*ar Ģimenei draudzīga pašvaldība* iniciatīvu;

**-** Nodrošināt atbalstu uzņēmējiem par iesaistīšanos iniciatīvā *3+ Ģimenes karte*, kas potenciāli varētu sekmēt lielāku interesi par iniciatīvu. Kartes īstenotāji kā ideju izvirza ideju par nodokļu atlaidi (vienu mēnesi tiek piemērota nodokļu atlaide);

**-***3+ Ģimenes karte* sistēmas attīstīšana, datu integrēšana un saslēgšana (datu sasaiste ar Valsts izglītības informācijas sistēmas studējošo un absolventu reģistru). Jautājums par ID-kartes izveidi, kurā tiktu integrētas dažādi citi apliecinošie dokumenti, tai skaitā arī 3+Ģimenes karte;

**-** Pakalpojuma “atelpas brīdis” padziļināts izvērtējums no pakalpojumu izmantotāju perspektīvas;

- Minimālā pakalpojumu groza noteikšana, kas paredz obligātu pakalpojumu klāstu, kas pašvaldībai ir jānodrošina;

**-**  Tehnisko palīglīdzekļu sistēmas pārveide, izstrādājot jaunu tehnisko palīglīdzekļu organizācijas modeli, kas paredz tehnisko palīglīdzekļu iegādi pie ražotājiem vai piegādātājiem tiešas patērētāju izvēles sistēmas ietvaros; veicināt pieejamību un aktualizēt sarakstu, paredzot tehnisko palīglīdzekļu grupu un pozīciju pārskatīšanu un papildināšanu ar jauniem veidiem, dalīšanu atbilstoši pieprasītāju funkcionālās aktivitātes līmeņiem un tehnisko palīglīdzekļu izmantošanas mērķiem u.c;

**-** Jaunu izglītības un sociālās iekļaušanas iniciatīvu piedāvāšana, kas pārsniedz atbalsta sniegšanu tikai skolās (piemēram, Igaunijas pieredzes pārņemšana, izveidojot atbalsta centrus);

**-** Emocionālās un sociālās vides uzlabojumi (tai skaitā ‘citādības’ stigmas mazināšana), izglītojošais darbs ar skolotājiem, izpratnes veidošana skolās;

**-** Speciālistu, pedagogu, kas strādā ar bērniem, izglītošana, lai nodrošinātu psiholoģisko pieeju darbam ar bērniem integrēšana pedagoģiskajā izglītībā;

- Grozījumu veikšana Ministru kabineta noteikumos, kas ļautu par asistentiem kļūt arī darbiniekiem bez pedagoģiskās izglītības;

- Bezmaksas ēdināšanas pašvaldību pirmsskolas izglītības iestādē nodrošināšana, kas būtiski atvieglotu ģimeņu budžetu un veicinātu veselīga uztura paradumu izveidošanos bērniem (pirmkārt, nodrošinot bērniem, kuri ir obligātajā pirmsskolas izglītošanās vecumā/ daudzbērnu ģimeņu bērniem);

4. Rīcības virziens - “Ģimenes stabilitāte”

- Turpmāka rīcībpolitikas veidošanā būtiski iekļaut uzdevumus, kas saistīti ar vardarbības novēršanu, turpinot izmantot – (1) profilakses pasākumus, (2) veicinot vardarbības atpazīšanu un atklāšanu, (3) turpinot institūciju sadarbību palīdzības un rehabilitācijas pakalpojumu sniegšanā, attiecīgi plānojot katras jomas īstenošanu gan pēc procesa, gan tā koordinēšanas;

- Izskatīt iespēju iekļaut apmācību par vardarbību speciālistiem, kuri iesaistīti vardarbības novēršanā (profesijas standarts), tādējādi nodrošinot plašu speciālistu loka zināšanas par vardarbības novēršanu. Nepieciešams augstskolu relevanto studiju programmu izvērtējums un konsultācijas ar studiju programmu direktoriem un nozaru sociālajiem partneriem;

- Nepieciešams definēt ne tikai kādi dati ir vācami, bet arī formulēt to izmantošanas mērķus. Tas visām iesaistītajām pusēm ļaus ne tikai izprast dažādu datu apzināšanas un apkopošanas lomu, bet arī vērtēt apstākļus, kas ietekmē datu izmaiņas un analizēt konkrētas intervences rezultātus. Apkopot datus par atkārtotu vardarbību un aktīvāk strādāt ar vardarbības profilaksi šajos gadījumos. Recidīva gadījumi, ļautu precīzāk apjaust problēmas mērogus un mērķtiecīgāk novirzīt resursus darbam ar ģimenēm – gan upuriem, gan varmākām;

- Projekta „Soli tuvāk” rekomendāciju popularizēšana un ieviešana praksē pēc projekta beigām;

- Strādāt aktīvāk ar primāro vardarbības profilaksi sabiedrībā kopumā, apzināti strādājot ar dažādām sabiedrības grupām. Piemēram, mērķtiecīgi strādājot ar vardarbības jautājumiem pirmsskolas izglītības iestādē, pastāv iespēja samazināt vardarbības gadījumus skolā un arī vēlāk. Konfliktu risināšanas prasmju attīstība bērnudārzā un skolā ir virziens, kam ilgtermiņā var būt būtiska ietekme uz sabiedrības prasmēm nevardarbīgai strīdu risināšanai;

- Nepieciešams padziļināts pētījums par mediācijas izmantošanas praksēm ārvalstīs vardarbības ģimenē gadījumos, lai veidotu datos pamatotu rīcībpolitiku un mērķtiecīgāk piemērotu mediācijas pakalpojumu un definētu tā mērķus neviennozīmīgos gadījumos, kas skar vardarbību ģimenē;

- Turpināt veidot informatīvas kampaņas par vardarbību un pieejamo atbalstu upuriem, lai veicinātu sabiedrības izpratni par vardarbību un mazinātu sabiedrības toleranci;

5. Rīcības virziens - “Ārpusģimenes aprūpe”

- Jāmaina atbalsta fokuss no īstermiņa uz ilgtermiņa aprūpētāju. Paralēli audžuģimeņu kustības attīstībai nepieciešams paplašināt atbalstu aizbildņiem – atbalsta grupas, individuālais atbalsts, apmācības, sociālais darbs ar ģimeni un bērniem;

- Viesģimeņu kā atbalsta formas transformācija un attīstība ģimeniskas vides nodrošināšanai pusaudžu un jauniešu mērķa grupai un sagatavošanai dzīvei pēc ārpusģimenes aprūpes;

- Nepieciešams intensīvs un mērķorientēts sociālais darbs ar bērnu bioloģiskajām ģimenēm, attīstot/piedāvājot *kopienas pakalpojumus ģimenēm* ar vidējiem un augstiem riskiem. Nepieciešama mērķtiecīga un koordinēta dažādu iesaistīto pušu (veselības aprūpes, sociālo dienestu, bāriņtiesu, izglītības iestāžu speciālistu) sadarbība, lai izveidotu “ātrās reaģēšanas sistēmu” sociālā riska situāciju atpazīšanai un novēršanai;

- Nepieciešami sistēmiski un kompleksi cilvēkresursu trūkuma un kapacitātes problēmu risinājumi sociālajā jomā (piemēram, izstrādāt cilvēkresursu attīstības un piesaistes stratēģiju; sadarbībā ar augstākās izglītības iestādēm par valsts budžeta līdzekļiem sagatavot trūkstošos speciālistus un īstenot profesionālās pilnveides pasākumus).

Labklājības ministre R.Petraviča

Vīza: Valsts sekretārs Ingus Alliks

02.04.2019.

[kristine.venta-kittele@lm.gov.lv](mailto:kristine.venta-kittele@lm.gov.lv)

K.Venta-Kittele

1. http://polsis.mk.gov.lv/documents/3583 [↑](#footnote-ref-1)
2. https://likumi.lv/ta/id/253301-par-ricibas-planu-gimenes-valsts-politikas-pamatnostadnu-2011-2017-gadam-istenosanai-2012-2014-gada [↑](#footnote-ref-2)
3. https://likumi.lv/ta/id/280055-par-ricibas-planu-gimenes-valsts-politikas-pamatnostadnu-2011-2017-gadam-istenosanai-2016-2017-gada [↑](#footnote-ref-3)
4. Pētījumu veica SIA “SAFEGE Baltija” Valsts budžeta apakšprogramma 97.01.00 “Labklājības nozares vadība un politikas plānošana” ietvaros

   http://www.lm.gov.lv/lv/nozares-politika/darba-tirgus/0-publikacijas-petijumi-un-statistika/0-berni-un-gimene [↑](#footnote-ref-4)
5. SIA “SAFEGE Baltija” (2018) Pētījums “Ģimenes valsts politikas pamatnostādņu 2011.-2017.gada ex-post novērtējums”, 36.lpp. [↑](#footnote-ref-5)
6. SIA “SAFEGE Baltija” (2018) Pētījums “Ģimenes valsts politikas pamatnostādņu 2011.-2017.gada ex-post novērtējums” [↑](#footnote-ref-6)
7. <https://www.csb.gov.lv/lv/statistika/statistikas-temas/iedzivotaji/iedzivotaju-skaits/meklet-tema/301-demografija-2018> [↑](#footnote-ref-7)
8. Putniņa, A., Dupate, K., Mileiko, I. & Brants, M. (2015). Pētījums par laulību nereģistrēšanas problemātiku. <http://www.pkc.gov.lv/images/Gala_zi%C5%86ojums_19012016.pdf> [↑](#footnote-ref-8)
9. SIA “SAFEGE Baltija” (2018) Pētījums “Ģimenes valsts politikas pamatnostādņu 2011.-2017.gada ex-post novērtējums”, 39.- 40.lpp. [↑](#footnote-ref-9)
10. Izvērtējums par adopciju ir iekļauts 5.Rīcības virziena Ārpusģimenes aprūpe ietvarā [↑](#footnote-ref-10)
11. http://data.csb.gov.lv/pxweb/lv/ekfin/ekfin\_\_valdfin\_\_ikgad/VFG040.px/?rxid=592dba71-aa1f-44e6-8feb-81163023f1e0 [↑](#footnote-ref-11)
12. “Demogrāfijas ultimāts” – kad Latvijas Republikas 11. Saeimas frakciju un pie frakcijām nepiederoši deputāti 2012.gada 23.oktobrī parakstīja Vienošanās protokolu par valsts atbalstu dzimstības veicināšanai un ģimenēm ar bērniem un MK 01.10.2013. protokollēmumu Nr.51 50.§ „Par demogrāfijas atbalsta pasākumiem 2014.gadā”. “Demogrāfijas ultimātā” ietvertie pasākumi ģimeņu ar bērniem atbalstam – vecāku pabalsta un bērnu kopšanas pabalsta sistēmu izmaiņas, valsts atbalsta ieviešana pašvaldību pirmskolas izglītības iestāžu rindu likvidēšanai, atbalsta ieviešana mājokļu politikai, neapliekamā minimuma par apgādājamajām personām palielināšana u.c. Šīs vienošanās parakstīšana nodrošināja iespēju apstiprināt 2013.gada budžetu, kam pretējā gadījumā iebilda Nacionālās apvienības pārstāvji un kas draudēja ar valdības demisiju. [↑](#footnote-ref-12)
13. https://twitter.com/J\_Hermanis/status/993411129027235840 [↑](#footnote-ref-13)
14. https://twitter.com/J\_Hermanis/status/917397085435068416 [↑](#footnote-ref-14)
15. SIA “SAFEGE Baltija” (2018) Pētījums “Ģimenes valsts politikas pamatnostādņu 2011.-2017.gada ex-post novērtējums”, 107.lpp. [↑](#footnote-ref-15)
16. WHO (2008). European report on child injury prevention [skatīts 20.10.2018.], pieejams tiešsaistē: http://www.euro.who.int/\_\_data/assets/pdf\_file/0003/83757/E92049.pdf [↑](#footnote-ref-16)
17. European Health for All database (HFA-DB), WHO. [↑](#footnote-ref-17)
18. Atbilstoši  Ministru kabineta 2013.gada 16.jūlija noteikumiem Nr.404 "Prasības bērnu uzraudzības pakalpojuma sniedzējiem un bērnu uzraudzības pakalpojuma sniedzēju reģistrēšanas kārtība" aukļu dienestu finansē pašvaldības. [↑](#footnote-ref-18)
19. VARAM Informatīvais ziņojums *Par Ministru kabineta 2016. gada 13. decembra sēdes protokollēmuma (Nr. 68, 27.§) Noteikumu projekts “Grozījumi Ministru kabineta 2015. gada 8. decembra noteikumos Nr. 709 “Noteikumi par izmaksu noteikšanas metodiku un kārtību,**kādā pašvaldība atbilstoši tās noteiktajām vidējām izmaksām sedz pirmsskolas izglītības programmas izmaksas privātai izglītības iestādei”* 2. punktā dotā uzdevuma izpildi. 5. lpp. [↑](#footnote-ref-19)
20. SKDS (2008). *Latvijas iedzīvotāju aptauja „Demogrāfija un ģimenes stāvoklis Latvijā”*. Rīga. <http://www.lm.gov.lv/upload/berns_gimene/bernu_tiesibas/demogr_gim_lv.pdf> [↑](#footnote-ref-20)
21. SKDS (2008). *Latvijas iedzīvotāju aptauja „Demogrāfija un ģimenes stāvoklis Latvijā”*. Rīga. <http://www.lm.gov.lv/upload/berns_gimene/bernu_tiesibas/demogr_gim_lv.pdf> [↑](#footnote-ref-21)
22. SIA “SAFEGE Baltija” (2018) Pētījums “Ģimenes valsts politikas pamatnostādņu 2011.-2017.gada ex-post novērtējums”, 173.lpp. [↑](#footnote-ref-22)
23. Baltic Institute of Social Sciences (2017). *Motivācijas paaugstināšanas un atbalsta pakalpojumu potenciālās mērķa grupas profilēšana un vajadzību izpēte*. [↑](#footnote-ref-23)
24. SIA “SAFEGE Baltija” (2018) Pētījums “Ģimenes valsts politikas pamatnostādņu 2011.-2017.gada ex-post novērtējums”, 162.lpp. [↑](#footnote-ref-24)
25. SIA “SAFEGE Baltija” (2018) Pētījums “Ģimenes valsts politikas pamatnostādņu 2011.-2017.gada ex-post novērtējums”, 58.-59.lpp. [↑](#footnote-ref-25)
26. SKDS (2008). *Latvijas iedzīvotāju aptauja „Demogrāfija un ģimenes stāvoklis Latvijā”*. Rīga. izgūts no: <http://www.lm.gov.lv/upload/berns_gimene/bernu_tiesibas/demogr_gim_lv.pdf> [↑](#footnote-ref-26)
27. SIA “SAFEGE Baltija” (2018) Pētījums “Ģimenes valsts politikas pamatnostādņu 2011.-2017.gada ex-post novērtējums”, 174.lpp. [↑](#footnote-ref-27)
28. Centrālā Statistikas pārvalde (2018). *Nabadzības riskam pakļauti 22,1% iedzīvotāju*. <http://old.csb.gov.lv/notikumi/nabadzibas-riskam-latvija-paklauti-221-iedzivotaju-47205.html> [↑](#footnote-ref-28)
29. VARAM (2016). Informatīvais ziņojums par valsts atbalsta programmas bērniem no pusotra gada vecuma līdz pamatizglītības ieguves uzsākšanai, kuri saņem pakalpojumu pie privātā bērnu uzraudzības pakalpojuma sniedzēja, izpildi un pašvaldību sniegtā atbalsta bērniem izvērtējumu. [↑](#footnote-ref-29)
30. Sīkāk jautājumi par datu apkopošanu un ar to saistītu problemātiku tiek apskatīti ikgadējos informatīvajos ziņojumos par vardarbības ģimenē gadījumiem, to izplatību un dinamiku

    http://www.lm.gov.lv/text/1832 [↑](#footnote-ref-30)
31. SIA “SAFEGE Baltija” (2018) Pētījums “Ģimenes valsts politikas pamatnostādņu 2011.-2017.gada ex-post novērtējums”, 209.lpp. [↑](#footnote-ref-31)
32. Implicīta nozīme — slēpta, formāli izteikta nozīme, kas rodas lietojumā, formāli izteiktajām, resp., eksplicītajām, nozīmēm mijiedarbojoties ar kontekstu un situāciju (<http://tezaurs.lv/>). [↑](#footnote-ref-32)
33. Reimut Zohlnhöfer and Friedbert W. Rüb, eds. (2016) Decision Making under Ambiguity and Time Constraints. Assessing the Multiple‐Streams Framework. Colchester: ECPR Press. (ISBN 9781785521256)

    <https://www.sfu.ca/~howlett/documents/Pass%2005.pdf> [↑](#footnote-ref-33)
34. United Nations (2006) Ending violence against women: From words to action, Study of the Secretary-General (A/61/122/Add.1) <http://www.un.org/womenwatch/daw/vaw/index.htm> [↑](#footnote-ref-34)
35. Garrity, R. *Mediation and domestic violence*, <http://www.biscmi.org/documents/MEDIATION_AND_DOMESTIC_VIOLENCE.html>; Faget, J. *Mediation and domestic violence* <http://champpenal.revues.org/356> ; Vestal, A. *Domestic violence and mediation: Concerns and recommendations* <http://www.mediate.com/articles/vestala3.cfm> [↑](#footnote-ref-35)
36. SIA “SAFEGE Baltija” (2018) Pētījums “Ģimenes valsts politikas pamatnostādņu 2011.-2017.gada ex-post novērtējums”, 234.lpp. [↑](#footnote-ref-36)
37. SIA “SAFEGE Baltija” (2018) Pētījums “Ģimenes valsts politikas pamatnostādņu 2011.-2017.gada ex-post novērtējums”, 236.lpp. [↑](#footnote-ref-37)
38. Turpat, 237.lpp. [↑](#footnote-ref-38)
39. Liepājas pilsētā - 2, Kokneses novadā (Iršu pagasts) -1, Krāslavas novadā (Krāslavā) -1, Ērgļu novadā -1, Smiltenes novadā (Smiltene) -1, Dobeles novadā (Dobeles pagasts) -1, Jelgavas novadā (Elejas pagasts) -1, Daugavpils pilsētā -1, Ventspils pilsētā -1 un Talsu novadā (Strazdes pagasts). [↑](#footnote-ref-39)
40. Kurzemes plānošanas reģionā ir pieci VSAC, kuros sociālos pakalpojumus 31.12.2016. saņēma 146 bērni. Lielākā daļa – aptuveni 60% (81 bērns) ir pusaudži vecumā no 12 līdz 18 gadu vecumam http://www.kurzemesregions.lv/userfiles/files/KPR%20DI%20plans%20apstiprinats%20102018(2).pdf Savukārt Vidzemes plānošanas reģiona vecuma struktūrā dominē 13-17 g.v. bērni un jaunieši (68%), kurus pašvaldības ievietojušas ilgstošas sociālās aprūpes un sociālās rehabilitācijas iestādēs http://www.vidzeme.lv/lv/kas\_ir\_deinstitucionalizacija [↑](#footnote-ref-40)
41. SIA “SAFEGE Baltija” (2018) Pētījums “Ģimenes valsts politikas pamatnostādņu 2011.-2017.gada ex-post novērtējums, 217.lpp. [↑](#footnote-ref-41)
42. SIA “SAFEGE Baltija” (2018) Pētījums “Ģimenes valsts politikas pamatnostādņu 2011.-2017.gada ex-post novērtējums, 8.lpp. [↑](#footnote-ref-42)